**РЕПУБЛИКА СРПСКА**

**ВЛАДА**

**Е**

**ПРИЈЕДЛОГ**

**ЗАКОН**

**О ЕЛЕКТРОНСКОМ НОВЦУ**

**Бања Лука, новембар 2023. године**

**Приједлог**

**ЗАКОН**

**О ЕЛЕКТРОНСКОМ НОВЦУ**

**ГЛАВА I**

**ОСНОВНЕ ОДРЕДБЕ**

Предмет Закона

Члан 1.

Овим законом уређују се појам електронског новца, послови издавања електронског новца, издаваоци електронског новца, услови за оснивање, пословање и престанак рада друштва за издавање електронског новца, надзор над обављањем послова издавања електронског новца, те заштита права и интереса ималаца електронског новца.

Значење појединих појмова

Члан 2.

(1) Појмови који се користе у овом закону имају сљедећа значења:

1) електронски новац означава електронски (укључујући магнетно) похрањену новчану вриједност која чини новчано потраживање према издаваоцу тог новца, а издата је након пријема новчаних средстава ради извршавања платних трансакција и прихвата је физичко или правно лице које није издавалац тог новца, при чему електронски новац не укључује дигитални запис валуте коју није издала и за чију вриједност не гарантује централна банка нити други орган јавног сектора, те која нема правни статус новца или валуте,

2) друштво за издавање електронског новца је правно лице које од Агенције за банкарство Републике Српске (у даљем тексту: Агенција) има дозволу за издавање електронског новца, у складу са овим законом,

3) ималац електронског новца (у даљем тексту: ималац) је физичко или правно лице коме се издаје или је издат електронски новац, односно које се обратило издаваоцу електронског новца ради издавања тог новца, као и свако друго физичко или правно лице које има новчано потраживање из тачке 1) овог става,

4) ималац физичко лице је лице које је корисник финансијске услуге електронског новца, а које закључује уговор о издавању електронског новца у сврхе које нису намијењене његовој пословној или другој комерцијалној дјелатности,

5) дистрибутер је физичко или правно лице које обавља дистрибуцију и/или откуп електронског новца у име и за рачун друштва за издавање електронског новца, али које у његово име не пружа платне услуге,

6) просјечни неискоришћени електронски новац јесте просјечан укупан износ финансијских обавеза које се односе на издати електронски новац на крају сваког календарског дана у претходних шест мјесеци и који се израчунава у складу са овим законом,

7) електронска комуникациона мрежа и услуга електронске комуникационе мреже имају значење утврђено прописима којима се уређују електронске комуникације.

(2) Поједини појмови који су дефинисани у законима којима се уређују пословање банака, платне трансакције и унутрашњи платни промет имају исто значење и у овом закону, ако њиме није другачије одређено.

Новчана вриједност која се не сматра електронским новцем

Члан 3.

(1) У смислу овог закона, електронским новцем не сматра се:

1) новчана вриједност похрањена на инструментима који се могу употребљавати само ограничено и који испуњавају један од сљедећих услова:

1. омогућавају имаоцу куповину робе и услуга искључиво у просторијама издаваоца тог инструмента или, у складу са уговором с тим издаваоцем, код ограничене мреже продаваца робе и услуга или за ограничен избор робе и услуга,

2. да га издаје Министарство финансија, органи јединица локалне самоуправе у Републици Српској или субјекти са јавним овлашћењима за посебне социјалне сврхе за стицање одређене робе или услуге од продавца који са издаваоцем има закључен уговор,

2) новчана вриједност која се користи за извршење платне трансакције коју врши пружалац електронских комуникационих мрежа или услуга које се пружају уз електронске комуникационе услуге за корисника те мреже или услуге, при чему корисник унапријед уплаћује средства том пружаоцу, и то:

1. за куповину дигиталних садржаја и говорних услуга, без обзира на уређај који се користи за куповину или коришћење дигиталног садржаја, који се наплаћују кориснику заједно са електронским комуникационим услугама, или

2. који се обављају помоћу или путем електронског уређаја у добротворне сврхе или за куповину карата (карте јавног превоза, паркинг-карте, карте за поједине услуге и сл.), а који се наплаћују кориснику заједно са електронским комуникационим услугама под условом да:

– износ појединачне платне трансакције из подт. 1. и 2. ове тачке не прелази 100 КМ и

– укупан износ платних трансакција појединог корисника не прелази 600 КМ мјесечно.

(2) Лица из става 1. тачка 1) подтачка 1. овог члана дужна су да обавијесте Агенцију када укупан износ извршених платних трансакција из става 1. тачка 1) подтачка 1. овог члана током претходних 12 мјесеци пређе 2.000.000 КМ, као и о укупној вриједности платних трансакција извршених током претходних 12 мјесеци, на начин и у року који одреди Агенција.

(3) Агенција је овлашћена да, на основу обавјештења из става 2. овог члана, изврши провјеру испуњености услова за примјену изузећа утврђених овим чланом.

(4) Лица из става 1. тачка 2) овог члана дужна су да обавијесте Агенцију о обављању услуга које пружају.

**ГЛАВА II**

**ПОСЛОВИ ИЗДАВАЊА ЕЛЕКТРОНСКОГ НОВЦА**

Издаваоци електронског новца

Члан 4.

(1) Издавалац електронског новца (у даљем тексту: издавалац) у Републици Српској може бити:

1) банка, и то:

1. банка са сједиштем у Републици Српској,

2. банка са сједиштем у Федерацији БиХ или Брчко Дистрикту БиХ путем организационог дијела у Републици Српској,

2) микрокредитно друштво, и то:

1. микрокредитно друштво са сједиштем у Републици Српској,

2. микрокредитно друштво са сједиштем у Федерацији БиХ или Брчко Дистрикту БиХ путем организационог дијела у Републици Српској,

3) друштво за издавање електронског новца, и то:

1. друштво за издавање електронског новца са сједиштем у Републици Српској,

2. друштво за издавање електронског новца са сједиштем у Федерацији БиХ или Брчко Дистрикту БиХ путем пословне јединице у Републици Српској, а које је добило дозволу за издавање електронског новца надлежног органа у Федерацији БиХ или Брчко Дистрикту БиХ,

4) Министарство финансија и органи јединица локалне самоуправе у Републици Српској, и то када издају електронски новац у оквиру својих искључивих надлежности утврђених посебним законом, којим се уређују надлежности и овлашћења ових органа.

(2) Банка издаје електронски новац у складу са дозволом издатом према одредбама закона којим се уређује њено пословање.

(3) Микрокредитно друштво издаје електронски новац у складу са дозволом издатом према закону којим се уређује његово пословање, а након достављања обавјештења Агенцији о намјери почетка издавања електронског новца, најкасније шест мјесеци прије дана почетка издавања.

(4) На пословање микрокредитног друштва као издаваоца електронског новца сходно се примјењују одредбе овог закона којима су прописани систем управљања у друштву за издавање електронског новца, пријем новчаних средстава ималаца, заштита новчаних средстава ималаца, издавање електронског новца преко пословне јединице, издавање електронског новца преко заступника и екстернализација, дистрибуција и откуп електронског новца преко трећег лица и одговорност друштва.

(5) Издавање електронског новца, у смислу овог закона, које обавља Централна банка БиХ врши се у складу са прописима којима се уређују њене надлежности и овлашћења.

(6) Изузев издаваоцима из става 1. овог члана, забрањено је другим лицима да издају електронски новац, као и да послују и оглашавају се на начин који доводи или може да доведе у заблуду да се ради о издавању електронског новца.

(7) Агенција може прописати посебне услове и начин заштите новчаних средстава које су банке примиле ради замјене за издати електронски новац.

Уговор о издавању електронског новца

Члан 5.

(1) Уговором о издавању електронског новца обавезује се издавалац да његовом имаоцу изда електронски новац у номиналној вриједности примљених средстава, а ималац се обавезује да код издаваоца положи новчана средства.

(2) Издавалац је дужан да прије закључења уговора имаоца информише о условима издавања и откупа електронског новца, као и свим накнадама које наплаћује.

(3) У уговору о издавању електронског новца обавезно се на јасан начин наводе услови издавања и откупа електронског новца, као и све припадајуће накнаде.

(4) На питања правног односа између издаваоца и имаоца из уговора о издавању електронског новца која нису уређена овим законом примјењују се одредбе закона којим се уређују облигациони односи у вези са уговором о налогу.

(5) Ништаве су одредбе уговора о издавању електронског новца које су у супротности са одредбама о заштити имаоца физичког лица прописаним овим законом.

Издавање електронског новца

Члан 6.

Издавалац је дужан да, одмах након пријема новчаних средстава, изда електронски новац у висини примљених новчаних средстава.

Забрана плаћања камате имаоцу

Члан 7.

Издаваоци не могу плаћати камату нити давати било коју другу имовинску корист имаоцу због држања електронског новца у одређеном периоду.

Измјене елемената уговора и раскид уговора

Члан 8.

На измјене елемената уговора о издавању електронског новца и раскид уговора о издавању електронског новца сходно се примјењују одредбе закона о банкама којима се уређује измјена елемената уговора, као и одредбе закона о облигационим односима.

Прихватање електронског новца

Члан 9.

(1) Електронски новац може прихватити свако физичко или правно лице које са издаваоцем закључи уговор о прихватању тог новца.

(2) Издавалац може прихватити електронски новац који је издао, а може, у складу са ставом 1. овог члана, прихватити и електронски новац који је издао други издавалац.

Откуп електронског новца

Члан 10.

(1) Издаваоци су дужни да на захтјев имаоца, без одгађања, изврше исплату или пренос новчаних средстава у висини номиналне вриједности електронског новца коју тај ималац посједује (откуп електронског новца).

(2) Ималац може захтијевати цјелокупни или дјелимични откуп електронског новца ако се тај откуп захтијева прије престанка важења уговора закљученог са издаваоцем.

(3) Ако ималац захтијева откуп електронског новца на дан престанка важења уговора о издавању електронског новца или у року од годину дана након престанка важења тог уговора, издавалац је дужан да изврши цјелокупан откуп електронског новца.

(4) Ако на дан престанка важења уговора закљученог са друштвом за издавање електронског новца које обавља друге дјелатности које нису повезане са издавањем електронског новца или у року од годину дана након престанка важења тог уговора ималац захтијева откуп електронског новца од овог друштва, а унапријед није познато који дио новчаних средстава би требао да се искористи као електронски новац, то друштво за издавање електронског новца је дужно да изврши откуп електронског новца у износу који је ималац тог новца захтијевао.

(5) При откупу електронског новца издавалац може од имаоца наплатити накнаду и друге трошкове само ако је то уговорено, и ако је:

1) ималац захтијевао откуп прије престанка важења уговора о издавању електронског новца,

2) ималац раскинуо уговор о издавању електронског новца прије уговореног дана престанка важења тог уговора,

3) ималац захтијевао откуп након истека годину дана од дана престанка важења уговора о издавању електронског новца.

(6) Издавалац је дужан да обезбиједи да висина накнаде из става 5. овог члана одговара његовим стварним трошковима.

(7) Издавалац и ималац који није физичко лице, а прихвата електронски новац, могу уговорити другачије услове права на откуп од оних који су утврђени овим чланом.

(8) Откуп електронског новца из става 1. овог члана издавалац није дужан да изврши ако је захтјев имаоца поднесен након истека пет година од дана престанка важења уговора о издавању електронског новца.

Тајност и заштита података о електронском новцу

Члан 11.

На тајност и заштиту података о електронском новцу примјењују се одредбе закона којим се уређује унутрашњи платни промет, а којим је уређена тајност података.

Заштита права и интереса ималаца

Члан 12.

(1) У остваривању права и интереса имаоца физичког лица, издавалац је дужан да се придржава одредаба овог закона, других прописа или општих услова пословања којима се уређује електронски новац, уговорених обавеза и добрих пословних обичаја који се односе на обавезе из уговора о издавању електронског новца.

(2) Ако се издавалац не придржава обавеза из става 1. овог члана, ималац физичко лице има право на заштиту својих права и интереса.

(3) Одредбе о заштити права и интереса корисника банкарских и других финансијских услуга, а нарочито одредбе о информисању у преговарачкој фази и уручивању стандардног информационог листа, као и о праву на приговор, утврђене законима којима се уређују унутрашњи платни промет и пословање банака, сходно се примјењују и на заштиту права и интереса ималаца физичких лица.

**ГЛАВА III**

**УСЛОВИ ЗА ОСНИВАЊЕ, ПОСЛОВАЊЕ И ПРЕСТАНАК РАДА ДРУШТВА ЗА ИЗДАВАЊЕ ЕЛЕКТРОНСКОГ НОВЦА**

Друштво за издавање електронског новца

Члан 13.

(1) Друштво за издавање електронског новца (у даљем тексту: друштво) је привредно друштво са сједиштем у Републици Српској које има дозволу Агенције за пружање услуга издавања електронског новца (у даљем тексту: дозвола).

(2) Друштво се оснива у правној форми акционарског друштва или друштва са ограниченом одговорношћу.

(3) Поред издавања електронског новца, друштво може обављати и сљедеће послове:

1) пружање услуга платног промета (платних услуга) које су искључиво повезане са издавањем електронског новца у складу са законом којим се уређује унутрашњи платни промет и овим законом,

2) оперативне и помоћне послове непосредно повезане са издавањем електронског новца или пружањем платних услуга у складу са овим законом (обезбјеђење извршења платних трансакција, заштита, чување и обрада података и слично),

3) друге дјелатности, ако за обављање те дјелатности испуњава услове прописане посебним законом.

(4) Платне услуге из става 3. тачка 1) овог члана обухватају:

1) услуге које омогућавају уплату готовог новца на платни рачун,

2) услуге које омогућавају исплату готовог новца са платног рачуна,

3) услуге извршавања платних трансакција, тј. преноса новчаних средстава с платног рачуна, односно на платни рачун, и то:

1. дебит трансфером (директним задужењем), укључујући једнократно директно задужење,

2. коришћењем платне картице или сличног инструмента,

3. кредит трансфером (трансфером одобрења).

Хибридно друштво

Члан 14.

(1) Друштво које обавља и друге дјелатности, у складу са посебним законом који уређује те дјелатности, јесте хибридно друштво.

(2) Хибридно друштво дужно је да испуњава сљедеће услове:

1) да обавља друге послове на начин који не угрожава стабилност и сигурност дијела његовог пословања који се односи на издавање електронског новца, нити отежава вршење надзора над његовим пословањем у складу са овим законом,

2) да лица која су одговорна за вођење послова у вези са издавањем електронског новца имају добру пословну репутацију, одговарајуће знање и искуство за издавање електронског новца,

3) да организује рад и води послове издавања електронског новца у Републици Српској и да најмање дио услуга издавања електронског новца пружа у Републици Српској,

4) да, узимајући у обзир захтјеве поузданог управљања пословима издавања електронског новца, има успостављен дјелотворан и поуздан систем управљања са транспарентном организационом структуром и јасно одређеном и досљедном подјелом одговорности, ефикасан систем управљања ризицима, те одговарајуће механизме унутрашњих контрола, који обухватају најмање функције контроле ризика, унутрашње (интерне) ревизије и праћења законитости пословања (функција усклађености пословања),

5) да испуњава друге услове утврђене овим законом.

(3) Хибридно друштво дужно је да оснује посебан организациони дио за обављање послова издавања електронског новца, да именује одговорно лице које непосредно руководи пословима издавања електронског новца, те да у пословним књигама обезбиједи посебну евиденцију и податке о пословању тог организационог дијела, тј. да у својим пословним књигама одвојено евидентира пословне промјене које настају на основу пружања услуге издавања електронског новца.

(4) Одредбе овог закона које се односе на друштва примјењују се и на хибридна друштва, осим ако појединим одредбама овог закона није другачије прописано.

(5) Ако Агенција утврди да други послови хибридног друштва угрожавају стабилност и сигурност дијела његовог пословања који се односи на издавање електронског новца или да отежава вршење надзора у складу са овим законом, овлашћена је да захтијева од хибридног друштва да оснује посебно правно лице за обављање послова издавања електронског новца.

Примјена закона којим се уређују привредна друштва

Члан 15.

На питања која нису уређена овим законом примјењују се одредбе закона о привредним друштвима.

Чланови органа управљања у друштву

Члан 16.

(1) Члан органа управљања друштва обавезно има добру пословну репутацију за управљање друштвом.

(2) Члан органа управљања друштва не може бити лице:

1) које је правоснажно осуђено за кривично дјело на безусловну казну затвора или правоснажно осуђено за кривично дјело које га чини неподобним за обављање те функције,

2) којем је изречена мјера забране вршења позива, дјелатности или дужности која га чини неподобним за обављање ове функције,

3) које је на дан одузимања дозволе за рад правном лицу, односно на дан увођења привремене управе или покретања поступка стечаја или принудне ликвидације над правним лицем било овлашћено за заступање и представљање тог правног лица или је било члан његовог органа управљања, осим привременог управника.

(3) Лице које непосредно руководи пословима издавања електронског новца у друштву (у даљем тексту: руководилац), поред услова из ст. 1. и 2. овог члана, обавезно је да има стручне квалификације и искуство потребно за вођење тог друштва, и то:

1) завршен најмање први циклус научног студија који се вреднује са најмање 240 ECTS бодова,

2) најмање три године искуства на руководећем положају у субјекту из области финансијског сектора или у привредном друштву чија је дјелатност слична пословима друштва.

(4) Агенција даје претходну сагласност за обављање функције руководиоца у друштву.

(5) Агенција доноси акт којим детаљније уређује услове које је руководилац обавезан да испуни, као и документацију којом се доказује испуњеност тих услова.

Одузимање и престанак важења сагласности за руководиоца

Члан 17.

(1) Агенција одузима сагласност за обављање функције руководиоца ако:

1) је добијена на основу нетачне и неистините документације или неистинитих података битних за обављање те функције,

2) руководилац више не испуњава услове прописане овим законом и прописима Агенције.

(2) Агенција може одузети сагласност за обављање функције руководиоца ако:

1) је руководилац прекршио своје дужности и тиме угрозио ликвидност или солвентност друштва,

2) није обезбиједио спровођење или није спровео мјере надзора које је наложила Агенција.

(3) Ако Агенција одузме сагласност за обављање функције руководиоца, орган који га je именовао је дужан да одмах, а најкасније у року од пет дана од дана одузимања сагласности, донесе одлуку о разрјешењу руководиоца и именује новог руководиоца за вршиоца дужности.

(4) Сагласност за обављање функције руководиоца престаје да важи ако:

1) лице у року од шест мјесеци од дана издавања сагласности не буде именовано или не ступи на дужност руководиоца или

2) лицу истекне уговор о раду у друштву, и то на дан истека уговора.

(5) Ради спровођења поступака из овог члана, Агенција обавља контролу рада руководиоца у обиму и на начин који омогућава провјеравање чињеница и околности из ст. 1. и 2. овог члана.

Квалификовано учешће у друштву

Члан 18.

(1) Правно или физичко лице које намјерава стећи 10% или више учешћа у капиталу или гласачким правима у друштву, или које намјерава стећи учешће мање од 10% које омогућава ефективно вршење утицаја на управљање друштвом или на пословну политику тог друштва, дужно је да добије претходну сагласност Агенције за ово стицање.

(2) Лице које је стекло квалификовано учешће у друштву дужно је да добије претходну сагласност Агенције за свако даље директно или индиректно повећање учешћа у капиталу или гласачким правима, којим се стиче или прелази 20%, 30% и 50% учешћа у капиталу или гласачким правима у том друштву.

(3) Правно лице ималац квалификованог учешћа дужно је да обавијести Агенцију о планираном учествовању у поступку статусне промјене друштва.

(4) На добијање сагласности за стицање квалификованог учешћа у друштву, рокове за стицање, престанак важења сагласности, информисање о смањењу учешћа, на наступање више лица као један стицалац, ограничења узајамног учешћа, оцјену испуњености критеријума за стицање квалификованог учешћа, одлучивање о стицању квалификованог учешћа, стицање квалификованог учешћа без сагласности Агенције, захтјев за достављање информација, извјештавање о квалификованом учешћу, правне посљедице стицања без претходне сагласности, одузимање сагласности за стицање квалификованог учешћа, престанак важења сагласности за стицање квалификованог учешћа сходно се примјењују одредбе закона којим се уређује пословање банака.

(5) Агенција прописује информације и документацију које је стицалац квалификованог учешћа дужан да достави уз захтјев за издавање претходне сагласности за стицање квалификованог учешћа.

## Додатни подаци и документација за издавање сагласности

## за стицање квалификованог учешћа

Члан 19.

(1) Осим прописане документације за издавање сагласности за стицање квалификованог учешћа, Агенција може затражити и друге податке и документацију коју оцијени потребном за одлучивање о издавању сагласности, укључујући информације прописане законом којим се уређује спречавање прања новца и финансирања терористичких активности, а коју прикупљају обвезници тог закона.

(2) Агенција приликом одлучивања о издавању сагласности за стицање квалификованог учешћа испитује изворе средстава којима подносилац захтјева намјерава стећи квалификовано учешће у друштву, а може провјеравати и друге податке које је подносилац захтјева доставио.

Отуђење, односно умањење квалификованог учешћа

Члан 20.

(1) Ако лице које је стекло квалификовано учешће у друштву намјерава да у потпуности отуђи стечено квалификовано учешће, односно да га умањи испод нивоа за који је добило ту сагласност, дужно је да о томе претходно обавијести Агенцију, уз навођење висине преосталог учешћа у друштву.

(2) Ако је лице из става 1. овог члана у потпуности отуђило учешће у друштву или га умањило испод нивоа квалификованог учешћа, сагласност престаје да важи, а ако га је умањило испод нивоа за који је дата сагласност, али не и испод нивоа квалификованог учешћа, сагласност даље важи само за преостали ниво квалификованог учешћа.

Изузеци код хибридног друштва

Члан 21.

(1) На захтјев лица које намјерава да стекне квалификовано учешће у хибридном друштву, Агенција може цијенити обим примјене одредаба чл. од 18. до 20. овог закона на такво стицање.

(2) При одлучивању о захтјеву лица које намјерава да стекне квалификовано учешће у хибридном друштву, Агенција узима у обзир правну форму, врсту и обим других дјелатности које хибридно друштво обавља, као и правну форму, врсту и обим дјелатности, односно послове које обавља лице које намјерава да стекне квалификовано учешће, те врши процјену могућности да ли то лице негативно утиче на савјесно и поуздано управљање у хибридном друштву.

Дозвола за издавање електронског новца

Члан 22.

(1) Привредно друштво које намјерава да издаје електронски новац дужно је да Агенцији, уз захтјев за добијање дозволе, приложи сљедеће:

1) рјешење о упису у регистар пословних субјеката,

2) оснивачки акт, односно статут,

3) процјену ризика којима ће бити изложено као друштво,

4) списак послова из члана 13. став 3. овог закона које друштво обавља,

5) програм пословања друштва којим се уређују начин и услови издавања електронског новца,

6) финансијске извјештаје за посљедње три године, ако је примјенљиво,

7) пословни план друштва с пројекцијом прихода и расхода за период од прве три године пословања на основу којег се може закључити да ће ово друштво бити у стању да обезбиједи испуњеност одговарајућих организационих, кадровских, техничких и других услова за стабилно и сигурно пословање,

8) доказ да располаже прописаним износом почетног капитала,

9) пројекцију износа капиталних захтјева у првој години пословања, те ако је примјенљиво, методу процјене дијела новчаних средстава за који се претпоставља да ће се употријебити за издавање електронског новца у сврху израчунавања капиталних захтјева,

10) опис успостављених процедура за праћење, рјешавање и поступање по безбједносним инцидентима или приговорима имаоца у вези са безбједношћу, укључујући поступак за пријављивање инцидената,

11) опис процеса успостављеног за чување, надзор, праћење и ограничавање приступа осјетљивим подацима о плаћању,

12) опис процедура за одржавање континуитета пословања, укључујући јасну идентификацију критичних активности, ефективне планове за кризне ситуације и процедуру за редовно тестирање и преглед адекватности и ефективности ових планова,

13) опис планираних мјера за заштиту новчаних средстава ималаца,

14) опис система управљања и система унутрашњих контрола, укључујући опис информационих система,

15) опис мјера унутрашње контроле које се успостављају ради испуњавања обавеза утврђених прописима којима се уређују спречавање прања новца и финансирања тероризма,

16) опис организационе структуре, укључујући податке о планираном издавању електронског новца путем пословних јединица, као и податке о екстернализацији појединих оперативних послова у вези са издавањем електронског новца,

17) опис успостављених процедура и механизама унутрашњих контрола и интерне ревизије ради заштите интереса ималаца и ради обезбјеђења континуираног, стабилног и сигурног издавања електронског новца, а у вези са т. од 8) до 11) овог става,

18) податке о лицима која су чланови органа управљања подносиоца, са подацима и доказима да ова лица имају добру пословну репутацију, одговарајуће стручне квалификације и искуство у складу с чланом 16. овог закона,

19) податке о лицима с квалификованим учешћем у подносиоцу захтјева, висини њиховог учешћа, као и доказе о подобности тих лица да обезбиједе стабилно и сигурно управљање друштвом у складу с чланом 18. овог закона,

20) податке о спољном ревизору који обавља ревизију финансијских извјештаја подносиоца захтјева у години у којој се подноси захтјев, ако је за тог подносиоца обавезна ревизија финансијских извјештаја у складу са законом,

21) податке о лицима блиско повезаним с подносиоцем захтјева и опис те повезаности,

22) адресу сједишта подносиоца захтјева.

(2) Привредно друштво које обавља друге дјелатности, у складу са посебним законом који уређује те дјелатности, а намјерава да издаје електронски новац, уз захтјев за добијање дозволе дужно је да приложи сљедеће:

1) оснивачки акт са уписаном дјелатношћу издавања електронског новца,

2) одлуку о оснивању организационог дијела за обављање послова издавања електронског новца,

3) податке о лицима која су одговорна за вођење послова у вези са издавањем електронског новца, са подацима и доказима да ова лица имају добру пословну репутацију, одговарајуће стручне квалификације и искуство у складу с чланом 16. овог закона, те податке о лицима која су чланови органа управљања подносиоца захтјева, са подацима и доказима да и ова лица имају добру пословну репутацију,

4) рјешење о упису организационог дијела друштва у регистар пословних субјеката,

5) осталу документацију сходно ставу 1. овог члана.

(3) У смислу овог закона, блиска повезаност означава однос између два или више правних или физичких лица када:

1) једно од њих, директно или индиректно преко учешћа у зависном друштву, има право или могућност да оствари најмање 20% гласачких права у правном лицу, односно власништво над најмање 20% капитала у правном лицу,

2) једно од њих има контролно учешће у другом правном лицу,

3) постоји трајна повезаност ових лица са истим трећим лицем на основу контролног учешћа.

(4) Агенција доноси акт којим детаљније уређује услове и начин издавања дозволе.

Одлучивање о захтјеву за добијање дозволе

Члан 23.

(1) Рјешење о давању дозволе по захтјеву привредног друштва Агенција доноси у року од 60 дана од дана пријема уредног захтјева.

(2) Ако захтјев садржи формалне недостатке који спречавају поступање или ако је захтјев неразумљив или непотпун, Агенција је дужна да од привредног друштва затражи да отклони недостатке, најкасније у року од мјесец дана од дана подношења захтјева.

(3) Ако привредно друштво отклони недостатке у остављеном року, сматра се да је захтјев уредан.

(4) Ако привредно друштво не отклони недостатке у остављеном року, Агенција одбацује захтјев као неуредан.

Издавање дозволе

Члан 24.

(1) Дозвола се издаје на неодређено вријеме и није преносива на друга лица.

(2) Дозволом се одређују послови које друштво може обављати.

(3) Друштво је дужно да током свог пословања обезбјеђује испуњеност свих услова под којима је дата дозвола.

(4) Рјешење о давању дозволе објављује се на интернет страници Агенције.

(5) Привредно друштво подноси пријаву за упис дјелатности у регистар пословних субјеката код надлежног органа за регистрацију пословних субјеката, најкасније у року од 30 дана од добијања дозволе.

(6) Друштву је дозвољено да почне издавати електронски новац тек након уписа те услуге као дјелатности у регистар пословних субјеката код надлежног органа за регистрацију пословних субјеката.

Одбијање захтјева за добијање дозволе

Члан 25.

(1) Агенција одбија захтјев за добијање дозволе ако утврди да подносилац тог захтјева не испуњава услове и није доставио документацију за издавање дозволе, који су прописани овим законом.

(2) Агенција одбија захтјев за добијање дозволе и ако оцијени:

1) да би због блиске повезаности подносиоца захтјева с другим лицима вршење надзора над друштвом у складу са овим законом било онемогућено или знатно отежано, или

2) да би обављање надзорне функције Агенције било отежано или онемогућено због повезаности друштва са другим правним или физичким лицима са сједиштем, односно пребивалиштем или боравиштем у другој земљи или ако постоје други разлози због којих није могуће спроводити надзорну функцију Агенције у складу са законом,

3) да би због пословних активности подносиоца захтјева које нису повезане с издавањем електронског новца стабилност и сигурност пословања друштва биле угрожене или да би, због тих активности, вршење надзора над друштвом у складу са овим законом било знатно отежано.

(3) Агенција доноси акт којим детаљније уређује поступак одбијања захтјева за добијање дозволе.

## Престанак важења дозволе

## Члан 26.

(1) Дозвола престаје да важи:

1) одузимањем дозволе,

2) ако друштво није поднијело пријаву за упис дјелатности у регистар пословних субјеката у року од 30 дана од дана добијања дозволе,

3) отварањем стечајног, односно ликвидационог поступка над друштвом.

(2) Ако наступе разлози за престанак важења дозволе из става 1. т. 2) и 3) овог члана, Агенција доноси рјешење којим се утврђује да је дозвола престала да важи.

Пословање друштва

Члан 27.

(1) Друштво је дужно да у сваком тренутку послује у складу са организационим, кадровским, техничким и другим захтјевима утврђеним овим законом и другим прописима.

(2) Друштво је дужно да успостави, одржава и унапређује поуздане, ефикасне и свеобухватне системе управљања и унутрашњих контрола који обезбјеђују одговорно и поуздано управљање друштвом.

(3) Систем управљања и систем унутрашњих контрола обавезно су сразмјерни природи, обиму и сложености услуга које друштво пружа.

(4) Систем управљања и систем унутрашњих контрола нарочито обухватају:

1) организациону структуру са прецизно и јасно утврђеним, транспарентним и досљедним подјелама и разграничењима послова, као и дужностима и одговорностима које се односе на издавање електронског новца,

2) ефективне и ефикасне процедуре за идентификовање, мјерење и праћење ризика којима је друштво изложено или би могло да буде изложено, као и за управљање овим ризицима, односно извјештавање о њима,

3) одговарајуће механизме унутрашњих контрола који обухватају најмање функције контроле ризика,

4) одговарајуће рачуноводствене процедуре, процедуре унутрашње (интерне) ревизије и процедуре за праћење законитости пословања (функција усклађености пословања), као и друге процедуре.

(5) Друштво је дужно да организује рад и води пословање у сједишту друштва и да најмање дио услуга издавања електронског новца пружа у Републици Српској.

(6) Агенција прописује начин и услове успостављања, одржавања и унапређења система управљања и унутрашњих контрола.

Основни капитал

Члан 28.

(1) Износ уплаћеног основног капитала друштва је најмање 700.000 КМ и његова уплата је обавезно у цијелости у новцу, приликом оснивања.

(2) Друштво које обавља више дјелатности или послова за које су прописани различити износи основног капитала, дужно је да обезбиједи основни капитал према највишем прописаном износу.

(3) Друштво је дужно да у свом пословању одржава прописани износ капитала који не може бити мањи од износа утврђеног у ставу 1. овог члана.

(4) Друштво је дужно да, без одгађања, обавијести Агенцију о смањењу капитала испод износа основног капитала из ст. 1. и 2. овог члана.

Минимални капитал друштва

Члан 29.

(1) Друштво је дужно да, ради стабилног и сигурног пословања и испуњења обавеза према повјериоцима, током свог пословања одржава капитал који ни у једном тренутку не може бити нижи од износа основног капитала прописаног у члану 28. овог закона или од износа капиталног захтјева друштва, у зависности од тога који је износ већи.

(2) Капитални захтјев друштва за дјелатност издавања електронског новца износи најмање 2% просјека неискоришћеног електронског новца.

(3) Просјек неискоришћеног електронског новца јесте просјечан укупан износ финансијских обавеза које се односе на издати електронски новац на крају сваког календарског дана у претходних шест мјесеци.

(4) Просјек из става 3. овог члана утврђује се првог дана у мјесецу за претходних шест мјесеци, а користи се за израчунавање капиталног захтјева за издавање електронског новца за тај мјесец.

(5) Ако друштво обавља друге послове из члана 13. став 3. т. 2) и 3) овог закона, а износ просјека неискоришћеног електронског новца није унапријед познат, Агенција може том друштву за издавање електронског новца рјешењем дати сагласност да умјесто овог просјека као основ за израчунавање капиталног захтјева за издавање електронског новца користи износ дијела новчаних средстава за који се претпоставља да ће се употријебити за издавање електронског новца.

(6) Уз захтјев за давање сагласности из става 5. овог члана, друштво је дужно да Агенцији достави доказе о томе да није могуће унапријед утврдити износ просјека неискоришћеног електронског новца, као и доказе да се дио новчаних средстава може објективно процијенити на основу историјских података.

(7) Ако период у којем послује није довољно дуг за израчунавање просјека неискоришћеног електронског новца, друштво може умјесто овог просјека као основ за израчунавање капиталног захтјева за издавање електронског новца користити пројектовани износ неискоришћеног електронског новца утврђен у његовом пословном плану, уз претходно обавјештавање Агенције, која може захтијевати исправку нереално пројектованог износа.

(8) Агенција доноси акт којим уређује елементе и начин израчунавања капитала и капиталних захтјева друштва, као и начин и рокове извјештавања о начину израчунавања тог капитала и капиталних захтјева.

Промјена висине минималног капитала

Члан 30.

(1) Агенција може друштву наложити повећање капитала из члана 29. став 1. овог закона до 20% у односу на збир износа капиталних захтјева израчунатих у складу са чланом 29. став 2. овог закона, односно у складу са ставом 5. када је он примјењив.

(2) На захтјев друштва Агенција може дозволити смањење капитала из члана 29. став 1. овог закона до 20% у односу на збир износа капиталних захтјева израчунатих у складу са чланом 29. став 2. овог закона, односно у складу са ставом 5. када је он примјењив, при чему тај капитал не може бити нижи од износа основног капитала из члана 28. овог закона.

(3) О промјенама висине минималног капитала из овог члана Агенција одлучује узимајући у обзир функционисање система управљања и система унутрашњих контрола, а нарочито управљање ризицима у друштву, као и податке о губицима у пословању тог друштва.

Пријем новчаних средстава ималаца

Члан 31.

(1) Новчана средства примљена ради издавања електронског новца не сматрају се депозитом у смислу закона којим се уређује пословање банака.

(2) Друштво се не може бавити примањем депозита у смислу закона којим се уређује пословање банака.

Заштита новчаних средстава ималаца

Члан 32.

(1) Друштво је дужно да заштити новчана средства примљена ради замјене за издати електронски новац у висини износа неискоришћеног електронског новца депоновањем на посебан рачун код банке која има дозволу Агенције, а искључива намјена овог рачуна је заштита новчаних средстава у складу са овим законом и може се користити само за држање тих новчаних средстава.

(2) Износ неискоришћеног електронског новца израчунава се на крају сваког радног дана.

(3) Кад новчана средства из става 1. овог члана нису примљена у готовини, друштво узима та средства у обрачун неискоришћеног електронског новца на крају радног дана на који су средства уплаћена на његов платни рачун или, ако је примјењиво, на крају радног дана када су му та средства на други начин стављена на располагање, а у оба случаја та средства узимају се у обрачун најкасније на крају петога радног дана након издавања електронског новца.

(4) Друштво је дужно да новчана средства из става 1. овог члана држи одвојено од властитих средстава и средстава које је примило од физичких и правних лица по другим основама.

(5) Друштво за сваког имаоца води посебну евиденцију средстава у вези са извршењем платних трансакција.

(6) Новчана средства примљена ради замјене за издати електронски новац у висини износа неискоришћеног електронског новца из става 1. овог члана не представљају имовину издаваоца и не улазе у његову ликвидациону или стечајну масу, нити могу бити предмет принудног извршења ради остваривања потраживања према издаваоцу.

(7) Ако друштво прими од имаоца новчана средства која су једним дијелом намијењена издавању електронског новца, а другим дијелом осталим дјелатностима које обавља, а које нису издавање електронског новца, дужно је заштитити дио средстава које је примило у замјену за неискоришћени електронски новац на начин из става 1. овога члана.

(8) Ако је учешће средстава из става 7. овог члана промјенљиво или није унапријед познато, друштво је дужно заштитити дио новчаних средстава за који се претпоставља да ће бити употријебљен за издавање електронског новца, а који дио се може реално процијенити на основу података за протекле периоде.

(9) Агенција може захтијевати исправку процијењеног износа новчаних средстава за који се претпоставља да ће бити искоришћен за издавање електронског новца из става 8. овог члана.

(10) Новчана средства примљена од имаоца у замјену за издани електронски новац која су депонована на посебном рачуну код банке, не представљају имовину и не улазе у ликвидациону или стечајну масу те банке.

## Спречавање прања новца и финансирања терористичких активности

## Члан 33.

Друштво је дужно да у свом пословању извршава обавезе и задатке, као и да предузима мјере и радње дефинисане прописима којим се уређује спречавање прања новца и финансирања терористичких активности.

## 

## Вођење пословних књига и финансијских извјештаја

## Члан 34.

(1) Друштво је дужно да уредно, ажурно и континуирано води пословне књиге и сачињава књиговодствене исправе, вреднује имовину и обавезе, сачињава и објављује своје финансијске извјештаје у складу са овим законом и прописима којима се уређују рачуноводство и ревизија.

(2) Друштво је дужно да књиговодствене исправе, пословне књиге и финансијске извјештаје води тако да истинито и објективно приказују његово пословање и финансијско стање, на основу којих се може у било које вријеме провјерити да ли друштво послује у складу са прописима и стандардима струке.

(3) Друштво је дужно да у свом књиговодству изврши одговарајућа књижења, те да их чува и архивира у складу са овим законом и прописима којима се уређују рачуноводство и ревизија.

(4) Друштво је дужно да Агенцију:

1) редовно извјештава у вези са издавањем електронског новца, као и о усклађености са захтјевима утврђеним овим законом и прописом Агенције,

2) обавјештава о материјално значајним промјенама које утичу или могу утицати на усклађеност пословања друштва са захтјевима утврђеним овим законом, укључујући и промјене везане за екстернализацију.

(5) Агенција доноси акт којим прописује садржај и облик извјештаја из става 4. овог члана, начин и рокове њиховог достављања, као и начин и рокове достављања обавјештења о материјално значајним промјенама.

Чување података и документације

Члан 35.

Друштво је дужно да податке и документацију настале у вези са издавањем електронског новца чува најмање пет година од дана њиховог настанка, осим ако законом није утврђен дужи рок чувања.

Ревизија финансијских извјештаја

Члан 36.

(1) Друштво је дужно да обезбиједи ревизију својих финансијских извјештаја у складу са законом којим се уређују рачуноводство и ревизија.

(2) Друштво је дужно да Агенцији достави, у року прописаним законом којим се уређују рачуноводство и ревизија, сљедеће извјештаје:

1) годишње финансијске извјештаје са извјештајем привредног друштва за ревизију,

2) консолидоване финансијске извјештаје са извјештајем привредног друштва за ревизију, ако је дужно да саставља консолидоване финансијске извјештаје у складу са законом којим се уређују рачуноводство и ревизија,

3) годишњи извјештај о пословању и консолидовани годишњи извјештај о пословању у складу с прописима којима се уређују рачуноводство и ревизија.

(3) Поред извјештаја из става 2. овог члана, хибридно друштво дужно је да Агенцији достави и одвојене рачуноводствене податке који се односе на издавање електронског новца, са извјештајем привредног друштва за ревизију о тим подацима у роковима утврђеним ставом 2. овог члана.

(4) Привредно друштво за ревизију које обавља ревизију финансијских извјештаја друштва дужно је да Агенцију, без одгађања, обавијести о:

1) свакој чињеници која би могла да представља повреду закона или прописа коју је учинило или чини друштво,

2) материјално значајној промјени финансијског резултата исказаног у неревидираним годишњим финансијским извјештајима друштва,

3) околностима које би могле довести до знатног материјалног губитка за друштво или угрозити континуитет његовог пословања,

4) резервама датим у мишљењу привредног друштва за ревизију на финансијске извјештаје друштва за издавање електронског новца.

(5) Привредно друштво за ревизију дужно је да Агенцију обавијести о чињеницама и околностима из става 4. овог члана и ако до сазнања о њима дође током вршења ревизије финансијских извјештаја правног лица које је блиско повезано с друштвом.

(6) Обавјештавање из ст. 4. и 5. овог члана не сматра се повредом тајности података и привредно друштво за ревизију не може због тога сносити одговорност.

(7) Агенција доноси акт којим се прописује начин обављања спољне ревизије у друштву, услове и критеријуме које је обавезно да испуњава привредно друштво за ревизију за обављање ревизије у друштву, те садржај извјештаја о обављеној ревизији.

Ревизија информационог система

Члан 37.

(1) Друштво је дужно да ангажује привредно друштво за ревизију да изврши ревизију информационог система у друштву и оцијени стање информационог система и адекватност управљања њиме, те да Агенцији достави извјештај о ревизији информационог система.

(2) Агенција доноси акт којим прописује начин обављања ревизије информационог система у друштву и рокове у којима је друштво дужно да достави извјештај о ревизији информационог система Агенције.

Издавање електронског новца преко пословне јединице

Члан 38.

(1) Друштво може издавати електронски новац преко пословне јединице.

(2) Пословна јединица друштва јесте њен издвојени организациони дио који нема својство правног лица, а преко кога ово друштво издаје електронски новац, у складу са овим законом.

(3) Друштво може издавати електронски новац изван Републике Српске само преко пословне јединице.

(4) Ради оснивања пословне јединице изван Републике Српске друштво подноси Агенцији захтјев за добијање сагласности, уз који доставља сљедеће податке и документацију:

1) назив и адресу пословне јединице,

2) опис организационе структуре пословне јединице,

3) пословни план пословне јединице за прве три пословне године са описом послова које намјерава да пружа преко пословне јединице,

4) податке о лицима која ће руководити пословима пословне јединице, с подацима и доказима да та лица имају добру пословну репутацију, као и одговарајуће стручне квалификације и искуство, у складу са чланом 16. овог закона.

(5) Агенција одлучује о захтјеву из става 4. овог члана у року од три мјесеца од дана пријема уредног захтјева.

(6) Ако је захтјев из става 4. овог члана неуредан, Агенција у року од мјесец дана од дана пријема тог захтјева обавјештава друштво на који начин да уреди тај захтјев, те у том случају рок из става 5. овог члана почиње да тече од дана када је поднијет уредан захтјев.

(7) Агенција доноси акт којим детаљније уређује ближе услове и начин давања и одузимања сагласности из става 4. овог члана.

Издавање електронског новца преко заступника и екстернализација појединих оперативних послова другом лицу

Члан 39.

(1) Друштво не може издавати електронски новац преко заступника, дистрибутера или трећег лица које ради у његово име.

(2) Друштво које намјерава да екстернализује поједине оперативне послове у вези са издавањем електронског новца другом лицу, дужно је да о томе претходно обавијести Агенцију.

(3) Друштво може екстернализовати материјално значајне оперативне послове другом лицу ако су испуњени сљедећи услови:

1) лице коме се ти послови екстернализују примјењује одговарајући ниво унутрашњих контрола, који је једнак нивоу система унутрашњих контрола друштва које те послове екстернализује,

2) вршење надзора над друштвом у складу са овим законом и праћење платних трансакција неће бити отежано,

3) обавезе и одговорност чланова органа управљања друштва неће бити пренијети на друга лица,

4) обавезе и одговорност друштва према имаоцима се не умањују,

5) друштво и након екстернализације ових послова испуњава услове из члана 22. овог закона и послује у складу с другим одредбама овог закона.

(4) Материјално значајним оперативним пословима друштва сматрају се они послови чије би неправилно или неодговарајуће обављање или необављање могло знатно да угрози законитост пословања тог друштва, његово финансијско стање или стабилност и сигурност пружања услуга издавања електронског новца тог друштва, односно њихов континуитет.

(5) Агенција доноси акт којим детаљније уређује услове за екстернализацију, те прописује рок за доставу обавјештења из става 2. овог члана.

Дистрибуција и откуп електронског новца преко трећег лица

Члан 40.

(1) Друштво може обављати дистрибуцију и откуп електронског новца преко дистрибутера с којим је закључило уговор о обављању тих послова након што о томе обавијести Агенцију и достави јој сљедеће податке о том лицу: име и презиме, јединствени матични број и адресу пребивалишта за физичка лица, односно пословно име или назив, матични број, јединствени идентификациони број и адресу сједишта за правна лица и предузетнике.

(2) Ако престане да обавља дистрибуцију и откуп електронског новца преко дистрибутера, друштво је дужно да без одгађања о томе обавијести Агенцију.

(3) Друштво је дужно да на својој интернет страници објави и дневно ажурира списак с подацима из става 1. овог члана о свим дистрибутерима.

Одговорност друштва

Члан 41.

Друштво које издаје електронски новац, односно обавља дистрибуцију и откуп електронског новца у складу са чл. од 38. до 40. овог закона одговара за законито пословање пословне јединице и трећих лица, као и за законито обављање оперативних послова које је екстернализовалo другом лицу.

Оснивање у Републици Српској пословне јединице друштва са сједиштем у

Федерацији БиХ или Брчко Дистрикту БиХ

Члан 42.

(1) Друштво са сједиштем у Федерацији БиХ или Брчко Дистрикту БиХ које има дозволу од надлежног органа за издавање електронског новца може да послује у Републици Српској искључиво путем пословне јединице.

(2) Пословна јединица из става 1. овог члана може почети са обављањем издавања електронског новца у Републици Српској по добијању сагласности Агенције и упису у регистар Агенције.

(3) Оснивање и пословање пословне јединице у Републици Српској из става 1. овог члана дозвољено је само под условом реципроцитета под којим је то у Републици Српској омогућено друштву које оснива пословну јединицу.

(4) Пословна јединица оснива се и послује у складу са овим законом и прописима којима се уређује пословање привредних друштава.

(5) Све пословне јединице које је друштво из става 1. овог члана основало у Републици Српској сматрају се једном пословном јединицом у смислу извјештавања и праћења од Агенције.

(6) Пословна јединица друштва са сједиштем у Федерацији БиХ или Брчко Дистрикту БиХ која је добила сагласност у складу са ставом 2. овог члана, може издавати електронски новац само на подручју Републике Српске.

Услови за оснивање у Републици Српској пословне јединице друштва са сједиштем у Федерацији БиХ или Брчко Дистрикту БиХ

Члан 43.

(1) Друштво са сједиштем у БиХ, а изван Републике Српске које намјерава да издаје електронски новац у Републици Српској путем пословне јединице дужно је да, поред услова из члана 22. став 1. овог закона, испуни и сљедеће услове:

1) да је финансијски, управљачки, организацијски, кадровски и технички способно пословати у складу са одредбама овог закона,

2) да је основано у правној форми акционарског друштва или друштва са ограниченом одговорношћу и да је најмање три године уписано у одговарајући регистар пословних субјеката.

3) да су осигурани услови за пословање пословне јединице у Републици Српској у складу са овим законом,

4) да друштво или лица из члана 22. став 1. т. 18) и 19) овог закона нису на било који начин повезана с прањем новца и финансирањем тероризма,

5) да има дозволу за издавање електронског новца надлежног органа према сједишту,

6) да има акт надлежног органа у Федерацији БиХ или Брчко Дистрикту БиХ којим се одобрава оснивање пословне јединице у Републици Српској.

(2) Одредбе овог закона које се односе на друштва са сједиштем у Републици Српској примјењују се и на пословање пословне јединице друштва са сједиштем у Федерацији БиХ или Брчко Дистрикту БиХ, осим ако појединим одредбама овог закона није другачије прописано.

(3) Агенција доноси акт којим детаљније уређује услове за оснивање пословне јединице, као и врсту података, рокове и начин на који пословне јединице извјештавају Агенцију.

Садржина и начин вођења регистра друштава

Члан 44.

(1) Агенција води регистар друштава.

(2) У регистар друштава уписују се подаци о:

1) друштвима која имају дозволу,

2) пословним јединицама друштава,

3) пословним јединицама друштава са сједиштем у Федерацији БиХ или Брчко Дистрикту БиХ.

(3) Агенција у регистар друштава редовно уноси све промјене настале у вези са субјектима уноса.

(4) Регистар друштава је јавна књига и води се у електронском облику, а подаци из овог регистра доступни су на интернет страници Агенције.

(5) Агенција води евиденцију лица из члана 3. став 1. тачка 2) овог закона.

(6) Агенција доноси акт којим детаљније уређује услове, садржину и начин вођења регистра друштава, као и начин брисања података из тог регистра.

**ГЛАВА IV**

**НАДЗОР НАД ОБАВЉАЊЕМ ПОСЛОВА ИЗДАВАЊА ЕЛЕКТРОНСКОГ НОВЦА**

Надзорни органи

Члан 45.

(1) Агенција врши надзор над примјеном одредаба овог закона код банака, односно микрокредитних друштава и других лица и предузима мјере према њима на начин и у поступку који су прописани законом којим се уређује пословање банака, односно законом којим се уређује пословање микрокредитних организација, законом којим се уређује унутрашњи платни промет, као и овим законом и прописима донесеним на основу њега.

(2) Надзор над примјеном одредаба овог закона код друштва Агенција врши у складу са одредбама овог закона и прописима донесеним на основу њега, као и законом којим се уређује унутрашњи платни промет.

(3) Код хибридног друштва надзор је ограничен на организациони дио тог друштва који се односи на издавање електронског новца и обављање послова из члана 13. став 3. т. 1) и 2) овог закона.

Начин вршења надзора

Члан 46.

(1) Агенција врши надзор над друштвима:

1) посредно – прикупљањем и анализом извјештаја и друге документације и података које друштво доставља Агенцији у складу са овим законом и другим законима и прописима донесеним на основу њих, као и друге документације, односно других података о пословању којима Агенција располаже,

2) непосредно – увидом у пословне књиге и другу документацију и податке друштва и њених пословних јединица,

3) налагањем мјера надзора.

(2) Агенција може у току вршења надзора, на начин утврђен у ставу 1. овог члана, извршити надзор код лица којима је друштво екстернализовало поједине оперативне послове у складу са овим законом.

(3) Лица код којих се врши надзор из овог члана дужна су да овлашћеним лицима Агенције омогуће несметано вршење надзора и да сарађују с њима.

(4) Агенција може овластити привредно друштво за ревизију или друго стручно оспособљено лице за обављање појединих задатака у вези са надзором и у том случају овлашћена лица имају једнаке надлежности и дужности као овлашћено лице Агенције.

(5) У случају непосредног надзора, Агенција је дужна да обавијести друштво најкасније 15 дана прије почетка вршења надзора.

(6) Изузетно од става 5. овог члана, Агенција може одлучити да се непосредни надзор врши без обавјештавања друштва уколико процијени да би његовим обавјештавањем била угрожена сврха непосредног надзора, те у том случају се обавјештење о непосредном надзору уручује надзираном лицу непосредно прије почетка надзора.

(7) Обавјештење из ст. 5. и 6. овог члана садржи предмет непосредног надзора и податке које је друштво над којом се врши непосредни надзор дужно да припреми овлашћеним лицима за потребе непосредног надзора.

(8) Агенција одређује учесталост и обим надзора друштва узимајући у обзир врсту, обим и сложеност услуге издавања електронског новца и профил ризика.

(9) За обављање надзора друштво плаћа Агенцији накнаду за надзор, чију висину, начин обрачуна и плаћања прописује Агенција својом тарифом.

(10) Агенција доноси акт којим детаљније уређује поступак и начин обављања надзора, налагања мјера надзора, те обавезе издаваоца у току и након надзора Агенције.

Непосредни надзор над пословањем друштва

Члан 47.

(1) Друштво је дужно да овлашћеним лицима Агенције омогући да надзор њеног пословања изврше у сједишту друштва и на осталим мјестима у случајевима прописаним овим законом.

(2) Друштво је дужно да овлашћеним лицима омогући да изврше надзор пословне документације, финансијских и других извјештаја, те осталих података и евиденције, као и надзор над информационим системом и технологијама које омогућавају рад информационог система у обиму потребном за вршење надзора, на начин и у роковима у складу са одредбама овог и других закона и прописима Агенције.

(3) Друштво је дужно да овлашћеним лицима, на њихов захтјев, стави на увид пословне књиге и документацију у писаној форми, односно електронском облику, као и да им, ради вршења надзора рачунарских програма, омогући приступ систему базе података који друштво користи.

(4) Друштво је дужно да Агенцији обезбиједи вршење надзора над лицем коме је екстернализовало оперативне послове у дијелу пословања тог лица, који се односи на те послове, као и да јој обезбиједи увид у пословне књиге и другу документацију и податке настале у вези са обављањем ових послова, а којима то лице располаже.

(5) Овлашћена лица непосредни надзор врше радним даном у току радног времена, а када је то због обима и природе надзора неопходно, могу га вршити и изван радног времена.

(6) Друштво је дужно да, на захтјев овлашћених лица Агенције, током поступка надзора обезбиједи:

1) приступ свим организационим дијеловима и просторијама друштва, уз поштовање њених безбједносних процедура,

2) посебну просторију за обављање послова надзора,

3) копије докумената који су у вези са предметом надзора,

4) непосредну комуникацију са члановима органа управљања у друштву и запосленима у друштву ради добијања неопходних појашњења.

Записник о надзору

Члан 48.

(1) Овлашћена лица Агенције сачињавају записник о обављеном надзору.

(2) Записник о обављеном надзору се сачињава и када се у поступку посредног надзора утврде неправилности у пословању друштва.

(3) Агенција записник о извршеном надзору доставља друштву.

(4) Друштво има право да уложи примједбе на достављени записник у року од 15 дана од дана пријема записника.

(5) Ако друштво у прописаним роковима не достави примједбе на записник или својим примједбама основано не оспори налазе из записника којима су утврђене неправилности у пословању, Агенција изриче друштву одговарајућу мјеру прописану овим законом.

Додатак записника о надзору

Члан 49.

(1) Ако се разматрањем примједаба друштва на записник утврди његова оправданост, Агенција сачињава додатак записника.

(2) Додатак записника доставља се друштву у року од 15 дана од дана пријема примједаба на записник.

(3) Ако се разматрањем примједаба друштва на записник утврди да оне нису оправдане или да су у одређеном дијелу оправдане, Агенција доноси закључак.

(4) Против закључка из става 3. овог члана није допуштена посебна жалба.

Управни поступак

Члан 50.

(1) На основу надлежности утврђених законом, Агенција рјешава у управним стварима примјењујући одредбе прописа којима се уређује општи управни поступак, те правила надзора и струке, ако овим законом није другачије одређено.

(2) У поступку из става 1. овог члана Агенција одлучује рјешењем, које је коначно.

(3) Против рјешења из става 2. овог члана може се покренути управни спор, те тужба против рјешења не одлаже његово извршење, а незадовољна страна свој имовинско-правни захтјев може остварити у парничном поступку.

(4) У управном спору против рјешења из става 2. овог члана суд не може у поступку пуне јурисдикције ријешити управну ствар за чије је рјешавање овим законом утврђена надлежност Агенције.

(5) Ако суд поништи рјешење Агенције, права тужиоца ограничавају се на накнаду штете која му је причињена извршењем тог рјешења.

Мјере надзора

Члан 51.

## У надзору над пословањем друштва, Агенција може друштву изрећи сљедеће мјере надзора:

1) дати препоруку,

2) издати писмено упозорење,

3) наложити отклањање незаконитости и неправилности,

4) издати прекршајни налог,

5) привремено обуставити издавање електронског новца и извршавање повезаних платних услуга,

6) одузети дозволу.

## Препоруке

## Члан 52.

(1) Ако у вршењу надзора над пословањем друштва утврди недостатке или недосљедности у пословању, а које немају значај кршења прописа, Агенција друштву издаје препоруке за њихово отклањање, ради побољшања пословања, финансијске стабилности и положаја, као и смањења ризика којима је изложено или може бити изложено друштво у свом пословању.

(2) Препорука садржи рок за отклањање недостатака, односно недосљедности из става 1. овог члана, као и рок у ком је друштво дужно да Агенцији достави извјештај о отклоњеним недостацима, односно недосљедностима, са одговарајућим доказима.

Писмено упозорење

Члан 53.

## Ако у вршењу надзора над пословањем друштва утврди неправилности, а њихова природа и обим немају значајан утицај и штетне посљедице, Агенција може издати писмено упозорење друштву.

## Отклањање незаконитости и неправилности

## Члан 54.

(1) Агенција рјешењем налаже друштву да отклони незаконитости и неправилности утврђене у поступку надзора ако:

1) друштво не поступи у складу са препоруком и писменим упозорењем из чл. 52. и 53. овог закона,

2) у пословању друштва утврди кршење овог закона.

(2) Рјешењем из става 1. овог члана друштву се налаже да спроведе једну или више сљедећих радњи:

1) своје пословање усклади са овим законом и прописима донесеним на основу овог закона,

2) повећа износ капитала, у складу са одредбама овог закона,

3) предузме одговарајуће мјере за заштиту ималаца, у складу са овим законом,

4) разријеши чланове органа управљања, односно одговорно лице друштва, ако поступају супротно одредбама овог закона,

5) наложи раскид уговора с лицем коме је екстернализовало поједине оперативне послове ако нису испуњени услови за обављање тих послова утврђени овим законом,

6) предузме, односно обустави одређене радње.

(3) Рјешењем којим се налаже отклањање незаконитости и неправилности Агенција одређује рок за његово отклањање, као и за достављање извјештаја Агенцији о предузетим мјерама са одговарајућим доказима да су незаконитости и неправилности отклоњене.

Одузимање дозволе

Члан 55.

(1) Агенција доноси рјешење о одузимању дозволе и брисању из регистра друштава у сљедећим случајевима:

1) ако утврди да друштво није отпочело са издавањем електронског новца у Републици Српској у року од 12 мјесеци од дана давања ове дозволе или да је престало да издаје електронски новац у периоду дужем од шест месеци,

2) ако друштво поднесе захтјев за одузимање дозволе на начин и у роковима како одреди Агенција,

3) утврди да је дозвола дата на основу неистинитих података.

(2) Агенција може донијети рјешење о одузимању дозволе ако:

1) утврди да друштво више не испуњава услове из члана 22. овог закона,

2) утврди да би наставак издавања електронског новца друштва угрозио стабилност платног система,

3) утврди да су активности друштва повезане с прањем новца или финансирањем тероризма,

4) утврди да друштво није у року извршило налоге и мјере из члана 54. овог закона,

5) утврди да друштво не одржава минимални капитал у складу са одредбама овог закона,

6) утврди да је друштво теже повриједило одредбе овог закона или прописа донесених на основу овог закона,

7) друштво не омогући Агенцији да врши надзор над њеним пословањем.

(3) Рјешење о одузимању дозволе објављује се у „Службеном гласнику Републике Српске“ и на интернет страници Агенције.

Дискреционо право Агенције

Члан 56.

(1) Агенција одлучује о мјери коју предузима према друштву на основу дискреционе оцјене:

1) тежине утврђених неправилности,

2) показане спремности и способности чланова органа управљања да отклоне утврђене неправилности,

3) других битних околности под којима је учињена неправилност.

(2) Код оцјене тежине утврђених неправилности процјењују се нарочито:

1) степен изложености друштва појединим врстама ризика,

2) утицај учињене неправилности на будуће пословање, односно обављање послова друштва,

3) број утврђених неправилности и њихова међусобна зависност,

4) трајање и учесталост учињених неправилности,

5) законитост пословања, односно обављања послова друштва.

(3) Приликом оцјене показане спремности и способности органа друштва да отклоне утврђене неправилности и незаконитости, процјењују се нарочито:

1) способност ових лица да идентификују, мјере, прате, процјењују и управљају ризицима у друштву,

2) ефикасност у отклањању раније утврђених неправилности, а нарочито у спровођењу мјера из члана 54. овог закона,

3) информисаност лица с квалификованим учешћем и органа управљања друштва о тешкоћама у пословању, односно обављању послова тог друштва,

4) степен сарадње са овлашћеним лицима током надзора.

## Неовлашћено издавање електронског новца

## Члан 57.

(1) Ако постоји сумња да се издавањем електронског новца бави правно или физичко лице које није издавалац, а за које послове је потребна дозвола Агенције, Агенција је овлашћена да изврши непосредну и посредну провјеру да ли ова лица издају електронски новац.

(2) На провјеру из става 1. овог члана сходно се примјењују одредбе о надзору утврђене овим законом.

(3) Ако се провјером из става 1. овог члана утврди да се та лица неовлашћено баве издавањем електронског новца, Агенција подноси пријаву надлежном органу за неовлашћено бављење дјелатности издавања електронског новца.

(4) Агенција је дужна да на својој интернет страници и у средствима јавног информисања објави упозорење о неовлашћеном обављању дјелатности издавања електронског новца.

**ГЛАВА V**

**КАЗНЕНЕ ОДРЕДБЕ**

Прекршаји издаваоца електронског новца

Члан 58.

(1) Новчаном казном од 5.000 КМ до 25.000 КМ казниће се за прекршај издавалац из члана 4. став 1. т. 1) до 3) овог закона ако:

1) у примјереном року, прије закључења уговора о издавању електронског новца, о условима издавања и откупа електронског новца, не информише имаоца о условима издавања и откупа електронског новца, као и свим накнадама које наплаћује (члан 5. став 2),

2) у уговору о издавању електронског новца нису на јасан начин наведени услови издавања и откупа електронског новца, као и све припадајуће накнаде (члан 5. став 3),

3) одмах након пријема новчаних средстава не изда електронски новац у висини примљених новчаних средстава (члан 6),

4) плаћа камату или даје било коју другу имовинску корист имаоцу због држања електронског новца у одређеном периоду (члан 7),

5) прихвата електронски новац који није издао, а није закључио уговор о прихватању тог новца с другим издаваоцем (члан 9. став 2),

6) врши откуп електронског новца или наплати накнаду за овај откуп супротно овом закону (члан 10),

7) се не придржава обавеза о заштити права и интереса ималаца који су физичка лица прописаних овим законом (члан 12. ст. 1. и 3).

(2) За прекршај из става 1. овог члана казниће се и одговорно лице издаваоца, новчаном казном од 1.000 КМ до 5.000 КМ.

Прекршаји издаваоца електронског новца из области тајности података

Члан 59.

За непоштовање одредаба члана 11. овог закона примјењују се одредбе закона којим се уређује унутрашњи платни промет, а којим су прописане прекршајне казне за учињене прекршаје из области тајности података.

Прекршаји друштва

Члан 60.

(1) Новчаном казном од 5.000 КМ до 25.000 КМ казниће се за прекршај друштво ако:

1) обавља послове издавања електронског новца и остале послове супротно овом закону (члан 13),

2) функцију руководиоца у друштву врши лице које није добило претходну сагласност Агенције (члан 16. став 4),

3) обавља послове који нису одређени дозволом (члан 24. став 2),

4) не успостави, одржава и унапређује свеобухватне системе управљања и унутрашњих контрола (члан 27. ст. 1. до 4),

5) не организује рад и не води пословање у сједишту друштва и најмање дио услуга издавања електронског новца не пружа у Републици Српској (члан 27. став 5),

6) не одржава висину капитала у складу са овим законом (члан 29. став 1),

7) не одржава ниво капиталног захтјева за дјелатност издавања електронског новца у складу са овим законом (члан 29. став 2),

8) поступи супротно обавези утврђеној овим законом (члан 31. став 2),

9) не заштити новчана средства примљена ради замјене за издати електронски новац у складу са овим законом (члан 32. став 1),

10) не изврши обавезе предвиђене прописаним одредбама (члан 32),

11) не води пословне књиге и не сачињава књиговодствене исправе и финансијске извјештаје (члан 34. ст. 1. до 3),

12) не извјештава, односно не обавјештава Агенцију у складу са утврђеним обавезама (члан 34. став 4),

13) не чува податке и документацију настале у вези са издавањем електронског новца у складу са овим законом (члан 35),

14) не обезбиједи ревизију својих финансијских извјештаја и не достави извјештаје Агенцији у складу са овим законом (члан 36),

15) оснује пословну јединицу изван Републике Српске без добијања сагласности Агенције (члан 38),

16) издаје електронски новац преко заступника, дистрибутера или трећег лица које ради у његово име (члан 39. став 1),

17) претходно не обавијести Агенцију о намјери да обављање појединих оперативних послова у вези са издавањем електронског новца екстернализује другом лицу (члан 39. став 2),

18) екстернализује материјално значајне оперативне послове другом лицу супротно овом закону (члан 39. став 3),

19) не обавијести Агенцију о намјери обављања дистрибуције и откупа електронског новца преко дистрибутера и не достави податке о дистрибутеру (члан 40. став 1),

20) не обавијести Агенцију, без одгађања, о престанку обављања дистрибуције и откупа електронског новца (члан 40. став 2),

21) не објављује на својој интернет страници и не ажурира дневно списак с подацима о свим дистрибутерима (члан 40. став 3),

22) не омогући обављање непосредног надзора и не сарађује са овлашћеним лицима Агенције у складу са овим законом (члан 47).

(2) За прекршај из става 1. овог члана казниће се и одговорно лице друштва, новчаном казном од 1.000 КМ до 5.000 КМ.

Прекршаји друштва са сједиштем у Федерацији БиХ или Брчко Дистрикту БиХ

Члан 61.

(1) Новчаном казном од 5.000 КМ до 25.000 КМ казниће се за прекршај друштво са сједиштем у Федерацији БиХ или Брчко Дистрикту БиХ ако оснује пословну јединицу у Републици Српској без сагласности Агенције (члан 42. став 2).

(2) За прекршај из става 1. овог члана казниће се и одговорно лице друштва са сједиштем у Федерацији БиХ или Брчко Дистрикту БиХ, новчаном казном од 1.000 КМ до 5.000 КМ.

Прекршаји других правних лица

Члан 62.

(1) Новчаном казном од 5.000 КМ до 25.000 КМ казниће се за прекршај друго правно лице ако:

1) не обавијести Агенцију о извршеним платним трансакцијама утврђених овим законом (члан 3. став 2),

2) не обавијести Агенцију о обављању услуга у складу са овим законом (члан 3. став 4),

3) поступи супротно забрани издавања електронског новца утврђеној овим законом (члан 4. став 6).

(2) За прекршај из става 1. овог члана казниће и одговорно лице другог правног лица, новчаном казном од 1.000 КМ до 5.000 КМ.

Прекршаји у вези са стицањем квалификованог учешћа

Члан 63.

(1) Новчаном казном од 2.500 КМ до 12.500 КМ казниће се за прекршај правно лице ако:

1. стекне квалификовано учешће у друштву супротно овом закону (члан 18. ст. 1. до 3),
2. се у стицању квалификованог учешћа не придржава захтјева прописаних овим законом (члан 18. став 4).

(2) За прекршаје из става 1. овог члана казниће се и одговорно лице у правном лицу, новчаном казном од 1.000 КМ до 5.000 КМ.

(3) Новчаном казном од 1.000 КМ до 5.000 КМ казниће се за прекршај физичко лице ако:

1) стекне квалификовано учешће у друштву супротно овом закону (члан 18. ст. 1. до 3),

2) се у стицању квалификованог учешћа не придржава захтјева прописаних овим законом (члан 18. став 4).

Прекршајни поступак

Члан 64.

(1) Прекршајни поступак покреће се и води у складу са прописима којима се уређује прекршајни поступак.

(2) Утврђивање одговорности и изрицање мјера у складу са овим законом не искључује утврђивање одговорности и изрицање мјера утврђених другим законима.

(3) Ако друштво у свом пословању не извршава обавезе и задатке, као и не предузима мјере и радње дефинисане прописима који уређују спречавање прања новца и финансирања терористичких активности, Агенција предузима мјере и обавјештава надлежне органе о сумњи на прање новца и финансирање терористичких активности, издаје прекршајне налоге или покреће прекршајни поступак у складу са законом.

**ГЛАВА VI**

**ПРЕЛАЗНЕ И ЗАВРШНЕ ОДРЕДБЕ**

Доношење подзаконских аката

Члан 65.

Агенција доноси подзаконске акте прописане овим законом у року од шест мјесеца од дана његовог ступања на снагу.

Ступање на снагу

Члан 66.

Овај закон се објављује у „Службеном гласнику Републике Српске“, а ступа на снагу шест мјесеци од дана његовог објављивања.

Број: ПРЕДСЈЕДНИК

Датум: НАРОДНЕ СКУПШТИНЕ

Ненад Стевандић

**ОБРАЗЛОЖЕЊЕ**

**ПРИЈЕДЛОГА ЗАКОНА О ЕЛЕКТРОНСКОМ НОВЦУ**

**I УСТАВНИ ОСНОВ ЗА ДОНОШЕЊЕ ЗАКОНА**

Уставни основ за доношење овог закона садржан je у Амандману XXXII на члан 68. т. 6, 7. и 18. Устава, према којима Република, између осталог, уређује и обезбјеђује својинске и облигационе односе и заштиту свих облика својине, правни положај предузећа и других организација, банкарски систем и друге односе од интереса за Републику. Такође, према члану 53. Устава Република обезбјеђује заштиту потрошача. Поред наведеног, према члану 70. тачка 2. Устава, Народна скупштина доноси законе, друге прописе и опште акте.

**II УСКЛАЂЕНОСТ СА УСТАВОМ, ПРАВНИМ СИСТЕМОМ И ПРАВИЛИМА НОРМАТИВНОПРАВНЕ ТЕХНИКЕ**

Према Мишљењу Републичког секретаријата за законодавство, број: 22.03-020-2932/23 од 16. новембра 2023. године, уставни основ за доношење овог закона садржан је у Амандману XXXII на члан 68. т. 6, 7. и 18. Устава, према којима Република, између осталог, уређује и обезбјеђује својинске и облигационе односе и заштиту свих облика својине, правни положај предузећа и других организација, банкарски систем и друге односе од интереса за Републику. Такође, према члану 53. Устава Република обезбјеђује заштиту потрошача. Поред наведеног, према члану 70. тачка 2. Устава, Народна скупштина доноси законе, друге прописе и опште акте.

Овај секретаријат је на Нацрт закона о електронском новцу, актом број: 22.03-020-1321/23 од 17. маја 2023. године, дао позитивно мишљење, а Народна скупштина је Нацрт овог закона усвојила на Четвртој редовној сједници, одржаној 18. јула 2023. године.

Измјенама Закона о унутрашњем платном промету у правни систем Републике Српске уведен је појам електронског новца, као нове услуге у области платног промета. С тим у вези, било је неопходно успоставити правне претпоставке за пословање и развој електронске трговине у Републици Српској.

Најзначајније разлике Приједлога у односу на Нацрт овог закона, а које су резултат скупштинске расправе и додатних консултација са релевантним субјектима из ове области, огледају се у томе да су уведена три нова појма, ималац физичко лице, дистрибутер и просјечни неискоришћени електронски новац, те је неколико појмова додатно прецизирано с циљем лакше примјене овог закона.

У одредби којом се уређује новчана вриједност која се не сматра електронским новцем повећан је износ новчане вриједности која се користи за извршење платне трансакције коју врши пружалац електронских комуникационих мрежа, тако да износ појединачне платне трансакције не прелази 100 КМ, а да укупан мјесечни износ платних трансакција појединог корисника не прелази 600 КМ. Такође, прописана је обавеза лицима који издају инструменте у ограниченој мрежи, а на којима је похрањена новчана вриједност која се не сматра електронским новцем, да обавијесте Агенцију када укупан износ ових платних трансакција током претходних 12 мјесеци пређе 2.000.000 КМ, као и да по захтјеву Агенције доставе обавјештење о укупној вриједности платних трансакција извршених током претходних 12 мјесеци.

Прецизиране су одредбе које се односе на микрокредитно друштво као издаваоца електронског новца и одредбе којима се уређује заштита ималаца електронског новца. Допуњена је одредба која се односи на откуп електронског новца, тако да издавалац није дужан да изврши овај откуп ако је захтјев имаоца поднесен након истека пет година од дана престанка важења уговора о издавању електронског новца.

Проширена су овлашћења Агенције за банкарство на начин да Агенција може захтијевати од хибридног друштва оснивање посебног правног лица за обављање послова издавања електронског новца, ако на то указује пословање овог друштва. Такође, Агенција може, на захтјев лица које намјерава да стекне квалификовано учешће у хибридном друштву, да цијени обим примјене појединих одредаба овог закона, као и да у вршењу надзора, поред већ прописаних мјера, може изрећи мјеру привремене обуставе издавање електронског новца и извршавања платних трансакција.

Поред наведеног, допуњене су и прекршајне одредбе које су усклађене са извршеним измјенама и допунама овог приједлога.

Остале разлике нису суштинске природе и односе се на језичко и техничко побољшање појединих одредаба овог закона.

Овај секретаријат упутио је одређене сугестије које су се односиле на побољшање формулација и усклађивање текста Закона са правним системом Републике, а које је обрађивач прихватио и уградио у овај текст, те констатује да је овај приједлог усклађен са Правилима за израду закона и других прописа Републике Српске („Службени гласник Републике Српске“, број 24/14).

Будући да је Републички секретаријат за законодавство утврдио да је овај приједлог усклађен са Уставом, правним системом Републике и Правилима за израду закона и других прописа Републике Српске, мишљења смо да се Приједлог закона о електронском новцу може упутити даље на разматрање.

**III УСКЛАЂЕНОСТ СА ПРАВНИМ ПОРЕТКОМ ЕВРОПСКЕ УНИЈЕ**

Према Мишљењу Министарства за европске интеграције и међународну сарадњу, број: 17.03-020-3000/23 од 20. новембра 2023. године, а након увида у прописе Европске уније (ЕУ) и анализе Приједлога закона о електронском новцу (у даљем тексту: Приједлог), установљени су обавезујући извори права ЕУ релевантни за предмет уређивања достављеног приједлога. Предлагач је исте узео у обзир приликом његове израде, због чега у Изјави о усклађености стоји оцјена „Дјелимично усклађено“.

Приједлог уређује појам електронског новца, послове издавања електронског новца, издаваоце електронског новца, услове за оснивање, пословање и престанак рада друштва за издавање електронског новца, надзор над обављањем послова издавања електронског новца, те заштиту права и интереса ималаца електронског новца.

Предлагач је приликом израде, у већој мјери, вршио усклађивање са одредбама Директиве 2009/110/ЕЗ Европског парламента и Савјета од 16. септембра 2009. године о оснивању, обављању дјелатности и бонитетном надзору пословања институција за електронски новац, те о измјени директива 2005/60/ЕЗ и 2006/48/ЕЗ и стављању ван снаге Директиве 2000/46/ЕЗ[[1]](#footnote-1) и Директиве (ЕУ) 2015/2366 Европског парламента и Савјета од 25. новембра 2015. године о платним услугама на унутрашњем тржишту, о измјени директива 2002/65/ЕЗ, 2009/110/ЕЗ и 2013/36/ЕУ те Регулативе (ЕУ) бр. 1093/2010 и о стављању ван снаге Директиве 2007/64/ЕЗ[[2]](#footnote-2). Правни основ за доношење наведених извора права ЕУ садржан је у Уговору о функционисању ЕУ, и то у члану 114. који се односи на правила конкуренције, опорезивање и усклађивање законодавства.

Предметну материју уређују још и члан 16. наведеног уговора[[3]](#footnote-3), као и члан 8. Повеље ЕУ о основним правима који се се односи на заштиту личних података[[4]](#footnote-4).

Директива 2009/110/ЕЗ утврђује правила о пословању и надзору институција за електронски новац с циљем успостављања јединственог тржишта услуга електронског новца у ЕУ. Предлагач је вршио усклађивање са одредбама које се односе на дефиницију електронског новца и институције за електронски новац, одредбама о основном капиталу и минималном капиталу потребном за стабилно и сигурно пословање и испуњавање обавеза према повјериоцима. Вршено је усклађивање са одредбама које се односе на оснивање, пословање и престанак рада институција за електронски новац, дјелатност институција за електронски новац, одредбама о забрани издавања електронског новца лицима који нису издаваоци електронског новца, као и одредбама које се односе на захтјеве за сигурно чување средстава која су примљена у замјену за електронски новац и заштиту корисника банкарских и других финансијских услуга.

Такође, предлагач је вршио усклађивање са Директивом 2015/2366/ЕУ која успоставља свеобухватна правила за пружање платних услуга у ЕУ, а представља и правни основ за напредак у интеграцији унутрашњег тржишта за електронско плаћање унутар ЕУ. Вршено је усклађивање са одредбама које се односе на вођење пословних књига и финансијских извјештаја, издавање електронског новца преко заступника и екстернализацију појединих оперативних послова, чување података и документације, надзор над обављањем послова издавања електронског новца, те тајност и заштиту података о електронском новцу итд.

Поред наведеног, предлагач је вршио усклађивање са Регулативом (ЕУ) бр. 575/2013 Европског парламента и Савјета од 26. јуна 2013. године о бонитетним захтјевима за кредитне институције и инвестициона друштва[[5]](#footnote-5). Тако је у оквиру процедуре одлучивања о дозволи за издавање електронског новца прописан појам „блиска повезаност“ у односу између два или више правних или физичких лица у складу са дефиницијом у члану 4. (38) Регулативе.

Детаљан преглед усклађености са одредбама наведених извора права ЕУ садржан је у упоредним приказима усклађености Приједлога закона о електронском новцу са правном тековином ЕУ.

Усвајање Приједлога допринијеће испуњавању обавеза садржаних у члану 89. ССП-а[[6]](#footnote-6), које се односе на сарадњу уговорних страна у области банкарства, осигурања и осталих финансијских услуга, али и члана 76. који укључује заштиту потрошача.

Израда Приједлога предвиђена је Акционим планом усклађивања прописа и других општих аката Републике Српске са прописима ЕУ за 2023. годину.

**IV РАЗЛОЗИ ЗА ДОНОШЕЊЕ ЗАКОНА**

Доношењем Закона о унутрашњем платном промету („Службени гласник Републике Српске“, бр. 52/12, 92/12, 58/19 и 38/22) и његовим каснијим измјенама постојећи систем платног промета континуирано је унапређиван и дограђиван у складу са примјењивим међународним стандардима и позитивном праксом земаља из окружења. Измјенама овог закона из 2022. године у правни систем Републике Српске уведена је дефиниција електронског новца из Директиве (ЕУ) 2009/110/ЕС, као новог појма у области платних услуга, с намјером да се у 2023. години предложи посебан закон којим ће питања издавања и коришћења електронског новца, тј. оснивање друштава за издавање електронског новца и обављање плаћања електронским новцем, бити уређена на цјеловит и свеобухватан начин. Тиме ће се створити неопходне правне претпоставке за пословање ових друштава и снажнији развој електронске трговине у Републици Српској.

Имајући у виду наведено, приступило се изради посебног закона којим се уређују електронски новац и издаваоци електронског новца. Доношење овог закона планирано је Планом рада Министарства финансија Републике Српске за 2023. годину и Програмом рада Народне скупштине Републике Српске за 2023. годину. Овај закон представља регулаторни одговор на појаву савремених финансијских услуга на међународном тржишту, с циљем стварања правних предуслова за њихов развој на домаћем тржишту путем оснивања и пословања друштва за издавање електронског новца. Уређивањем послова издавања и откупа електронског новца законом се постављају сигурне основе за коришћење дигиталног облика новца не само у свакодневном начину живота грађана, већ и за ефикасније и економичније пословање привредних субјеката.

Према овом закону, као и Закону о унутрашњем платном промету, електронски новац представља дигитални еквивалент готовог новца, односно електронски похрањену новчану вриједност која се издаје након пријема новчаних средстава, а прихвата се као средство плаћања од трећих лица. Неискоришћени износ електронског новца представља потраживања његовог имаоца према издаваоцу. Важно је нагласити да сваки облик новчаних средстава у електронском облику није електронски новац, па тако нпр. новчана средства клијената на рачунима за плаћање и штедним рачунима не представљају електронски новац. Исто тако, одређене форме поклон бонова, ваучера и сл., који се могу користити само у ограниченој мрежи трговаца, не представљају електронски новац. Електронски новац је, дакле, само онај дигитални запис који је општеприхваћено средство размјене које се користи за плаћање роба и услуга. Развој електронског новца подстакнут је глобалним ширењем интернета и жељом за што ефикаснијим и јефтинијим обављањем платних трансакција у електронском плаћању, те потребом стварања електронске алтернативе готовом новцу.

Електронски новац не представља новчани депозит у смислу прописа о осигурању депозита у банкама, а издаје се искључиво за намјену плаћања роба и услуга. Предност овакве платне услуге огледа се у чињеници да је она могућа и без нужног посједовања текућег рачуна у банци, те да су услуге плаћања електронским новцем расположиве 24 сата дневно, седам дана у недјељи и 365 дана у години.

Законом о електронском новцу уређују се издаваоци електронског новца, услови за оснивање, пословање и престанак рада друштва за издавање електронског новца, укључујући и одредбе које се односе на бонитетне захтјеве ових друштава (висина капитала и стицање квалификованог учешћа), заштита средстава имаоца електронског новца, надзор над пословањем издаваоца електронског новца у Републици Српској, те заштита права и интереса ималаца електронског новца, у складу са релевантним директивама Европске уније. Предложено је да електронски новац у Републици Српској могу издавати банка, микрокредитно друштво, друштво за издавање електронског новца, као и Министарство финансија Републике Српке и органи јединица локалне локалне самоуправе у Републици Српској, када издају електронски новац у оквиру својих искључивих надлежности утврђених посебним законом. Предвиђена је обавеза микрокредитном друштву да прије издавања електронског новца достави обавјештење Агенцији о намјери почетка издавања електронског новца и планираном дану почетка, најкасније шест мјесеци прије тог почетка. Прописане су и одредбе овог закона које се сходно примјењују на пословање микрокредитног друштва као издаваоца електронског новца. Законом је прописано да Агенција за банкарство Републике Српске врши надзор над обављањем послова издавања електронског новца.

Такође, Законом је предвиђено да се друштво за издавање електронског новца може основати као привредно друштво у правној форми акционарског друштва или друштва са ограниченом одговорношћу, са сједиштем у Републици Српској које има дозволу Агенције за банкарство Републике Српске. У складу са европским стандардима у овој области, тачније Директивом 2009/110/ЕЦ, предложено је да друштво за издавање електронског новца може, поред издавања електронског новца, обављати и друге послове, и то: 1) пружање услуга платног промета које су искључиво повезане са издавањем електронског новца у складу са законом којим се уређује унутрашњи платни промет и овим законом, 2) оперативне и помоћне послове непосредно повезане са издавањем електронског новца или пружањем платних услуга у складу са овим законом, 3) друге дјелатности, ако за обављање те дјелатности испуњава услове прописане другим/посебним законом. Стога су, уз претходну дозволу Агенције за банкарство Републике Српске, прописани строжи услови пословања друштва за издавање електронског новца узимајући у обзир и могуће ризике којима ће та друштва бити изложена. Законом је утврђена обавеза друштву за издавање електронског новца да редовно извјештава Агенцију, као и да обавјештава Агенцију о материјално значајним промјенама на начин и у роковима како пропише Агенција, како би Агенција, као надзорни орган, била благовремено информисана о свим промјенама које утичу или могу утицати на пословање друштва за издавање електронског новца. Имајући у виду да издавање електронског новца представља нову финансијску услугу на домаћем тржишту платних услуга, те знајући да су сигурност и поузданост платних услуга нужне претпоставке здравог укупног привредног живота, овим законом су предложени одговарајући квалитативни захтјеви у погледу власничке и управљачке структуре привредних друштава који се намјеравају бавити овом дјелатношћу. У том смислу, предвиђено је да Агенција за банкарство Републике Српске даје претходну сагласност лицу које непосредно руководи пословима издавања електронског новца у друштву за издавање електронског новца, као и претходну сагласност за стицање квалификованог учешћа у овим друштвима. Такође, ради обезбјеђења одговарајуће сигурности у измирењу обавеза издаваоца према имаоцима електронског новца, утврђени су и одговарајући капитални захтјеви, како у сегменту основног, тако и регулаторног капитала.

Законом су предложени изузеци од примјене Закона о електронском новцу, у складу са Директивом 2009/110/ЕC и 2015/2366, гдје су у пракси препознати одређени примјери који би се могли сматрати електронским новцем и који задовољавају услове појма електронског новца. С обзиром на специфичну намјену електронских средстава која се користе у поменутим платним трансакцијама, ограничења у смислу коришћења тих средстава и могућности стицања ограниченог распона добара и услуга њиховим коришћењем изузета су од примјене овог закона. Међутим, Законом су прописане обавезе лицима, који обављају платне трансакције у којима се новчана вриједност не сматра електронским новцем у смислу овог закона, да обавјештавају Агенцију о наведеним услугама на начин и у року како пропише Агенција. На основу достављених података Агенција процјењује да ли таква лица и даље испуњавају услове за примјену изузећа утврђених овим законом или ће бити у обавези да поднесу захтјев за добијање дозволе за издавање електронског новца. Супротно, наведена лица неће смјети наставити издавати инструменте на којима је похрањена новчана вриједност која се сматра електронским новцем у смислу овог закона.

Иако је још увијек учешће електронског новца у укупним плаћањима, како у земљама Европске уније, тако и у земљама окружења, знатно мање од учешћа других инструмената плаћања, растућа дигитализација финансијских услуга сигурно ће допринијети његовој све већој употреби у будућности. Очекује се да ће Закон о електронском новцу допринијети развоју електронске трговине, која је уско повезана са електронским начином плаћања, а што ће непосредно повећати и понуду услуга плаћања преко интернета, која је све више заступљена у вријеме убрзаног развоја информационих технологија.

Једнако је битан и допринос примјене овог закона смањењу употребе готовине у оптицају, а тиме и смањењу сиве економије, тј. привредном расту.

У изради Закона коришћена су законска рјешења, препоруке садржане у релевантним директивама и осталим изворима права ЕУ, те релевантна рјешења упоредног права земаља из окружења:

1) правни оквир Републике Српске:

* Закон о банкама Републике Српске („Службени гласник Републике Српске“, бр. 4/17, 19/18 и 54/19),
* Закон о унутрашњем платном промету („Службени гласник Републике Српске“, бр. 52/12, 92/12, 58/19 и 38/22),
* Закон о платним трансакцијама („Службени гласник Републике Српске“, број 12/01),
* Закон о привредним друштвима („Службени гласник Републике Српске“, бр. 127/2008, 58/2009, 100/2011, 67/2013, 100/2017, 82/2019 и 17/2023),
* Закон о спречавању прања новца и финансирања терористичких активности („Службени гласник БиХ“, бр. 47/14 и 67/16);

2) извори права Европске уније:

* Директива 2009/110/ЕЦ Европског парламента и Савјета од 16. септембра о оснивању, обављању дјелатности и бонитетном надзору пословања институција за електронски новац, те о измјени директиве 2005/60/ЕЦ и 2006/48/ЕЦ и стављању ван снаге Директиве 2000/46/ЕЦ (текст значајан за ЕГП),
* Директива (EУ) 2015/2366 Европског парламента и Савјета од 25. новембра 2015. године о платним услугама на унутрашњем тржишту, о измјени директива 2002/65/ЕЦ, 2009/110/ЕЦ и 2013/36/ЕЦ и Регулативе (EУ) бр. 1093/2010 и о стављању ван снаге Директиве 2007/64/ЕЦ (текст значајан за ЕГП);

3) упоредно право земаља из окружења:

* Србија –Закон о платним услугама („Службени гласник РС“, бр. 139/14 и 44/18),
* Хрватска – Закон о електроничком новцу („Народне новине“, бр. 64/18 и 114/22),
* Словенија – Закон о платним услугама, услугама издавања електронског новца и платним системима („Службени лист Републике Словеније, бр. 7/18, 9/18 и 102/20).

У овом кораку унапређења платних услуга извршена је дјелимична транспозиција релевантних директива Европске уније, док ће се даља усклађивања овог и повезаних закона, којима се, у ширем смислу, уређују платне услуге са правним поретком Европске уније вршити у наредном периоду у складу са потребама тржишта, тј. учесника у платном промету и степеном развијености домаћих пружалаца платних услуга, уз истовремено јачање институционалних капацитета надзорних органа.

Доношењем Закона о електронском новцу стварају се правне претпоставке за:

– увођење нових услуга плаћања у форми плаћања електронским новцем, које поред банака могу обављати микрокредитна друштва и друштва за издавање електронског новца,

– повећање конкуренције у области платних услуга, чиме се подстиче ефикасније и јефтиније пружање тих услуга,

– развој електронског новца, с циљем да се омогући развој овог тржишта,

– већу сигурност плаћања грађана преко интернета, јер се увођењем електронског новца омогућава плаћање без коришћења платних картица, чиме се спречава могућност њихове злоупотребе до које може доћи објелодањивањем података који се налазе на њој,

– ефикасније и економичније пословање привредних субјеката, као и јефтиније извршавање платних трансакција грађана,

– већу финансијску инклузију,

– спречавање злоупотребе плаћања електронским новцем у сврху прања новца и финансирања тероризма.

Министарство финансија, као ресорни обрађивач предметне материје, континуирано ствара предуслове за свеобухватнију реформу правног оквира везаног за платне услуге у наредном средњорочном периоду. Та реформа ће укључивати даље усклађивање са релеватним оквиром Европске уније везаним за платне услуге и надзор над пружаоцима платних услуга.

**V ОБРАЗЛОЖЕЊЕ ПРЕДЛОЖЕНИХ РЈЕШЕЊА**

У Глави I (чл. 1. до 3) садржане су основне одредбе које се односе на предмет регулисања, значење појмова коришћених у овом закону, те дефинисана новчана вриједност која се не сматра електронским новцем.

Чланом 1. дефинише се предмет Закона. Предвиђено је да се овим законом уређује појам електронског новца, послови издавања електронског новца, издаваоци електронског новца, услови за оснивање, пословање и престанак рада друштва за издавање електронског новца, надзор над обављањем послова издавања електронског новца, те заштита права и интереса ималаца електронског новца.

Чланом 2. уређују се појмови коришћени у овом закону, као што су електронски новац, друштво за издавање електронског новца, ималац електронског новца, ималац-физичко лице, дистрибутер, просјечни неискоришћени електронски новац, електронска комуникациона мрежа и услуга електронске комуникационе мреже. Даље, предвиђено је да појмови који су дефинисани у законима којима се уређују пословање банака, платне трансакције, унутрашњи платни промет имају исто значење и у овом закону, осим ако није другачије одређено овим законом.

Чланом 3. предложени су изузеци од примјене Закона о електронском новцу, у складу са Директивом 2009/110/ЕC и Директивом 2015/2366, гдје су у пракси препознати одређени примјери који би се могли сматрати електронским новцем и који задовољавају услове појма електронског новца. С обзиром на специфичну намјену електронских средстава који се користе у поменутим платним трансакцијама, ограничења у смислу коришћења тих средстава и могућности стицања ограниченог распона добара и услуга њиховим коришћењем изузета су од примјене овог закона. Изузети су од примјене закона инструменти на којима је похрањена новчана вриједност, а који се користе за плаћање искључиво у просторијама издаваоца инструмента, код ограничене мреже продаваца робе и услуга или за ограничен избор роба и услуга. Инструмент који се користи унутар тако ограничене мреже може се искључиво користити за куповину добара и услуга у одређеној трговини или ланцу трговина. Такви инструменти подразумијевају картице лојалности трговина, бонове за гориво, чланске картице, картице јавног превоза, бонове за услуге и слично. Такође, изузети су и инструменти на којима је похрањена новчана вриједност, који се могу употребљавати ограничено, а издаје их Министарство финансија Републике Српске, органи јединица локалне самоуправе у Републици Српској или субјекти са јавним овлашћењима за посебне социјалне сврхе с циљем стицања одређених роба или услуга од продаваца који са издаваоцем имају закључен уговор. Даље, изузете су од примјене закона новчане вриједности које се користе за извршење платне трансакције које врши пружалац електронских комуникационих мрежа или услуга које се пружају уз електронске комуникационе услуге за корисника те мреже или услуге, при чему корисник унапријед уплаћује средства том пружаоцу, и то за куповину дигиталних садржаја и говорних услуга, без обзира на уређај који се користи за куповину или потрошњу дигиталног садржаја, а наплаћује се кориснику заједно са електронским комуникационим услугама или за оне платне трансакције које се обављају помоћу или путем електронског уређаја у добротворне сврхе или за куповину карата (карте јавног превоза, паркинг-карте, карте за поједине услуге и сл.), а које се наплаћују кориснику заједно са електронским комуникационим услугама, под условом да износ појединачне платне трансакције не прелази 100 КМ и да укупан износ платних трансакција једног корисника не прелази 600 КМ мјесечно, а што је у складу са Директивом (EU) 2015/2366 о платним услугама. Даље, прописана је обавеза лицима који издају инструменте који се издају у ограниченој мрежи, а на којима је похрањена новчана вриједност која се не сматра електронским новцем у смислу овог закона, да обавијесте Агенцију када укупан износ ових платних трансакција током претходних 12 мјесеци пређе 2.000.000 КМ, као и доставе обавјештење о укупној вриједности платних трансакција извршених током претходних 12 мјесеци на начин и у року како то Агенција захтијева. Такође, прецизирано је да на основу достављених података Агенција процјењује да ли таква лица и даље испуњавају услове за примјену изузећа утврђених овим чланом или ће бити у обавези да поднесу захтјев за добијање дозволе за издавање електронског новца. Супротно, наведена лица неће смјети наставити издавати инструменте на којима је похрањена новчана вриједност која се сматра електронским новцем у смислу овог закона. На крају, прописана је обавеза пружаоцима електронских комуникационих мрежа или услуга које се пружају уз електронске комуникационе услуге да обавијесте Агенцију о обављању платних трансакција у којима се новчана вриједност не сматра електронским новцем у смислу овог закона. Наведене обавезе су дефинисане на начин како предвиђа Директива ЕУ 2015/2366 о платним услугама.

У Глави II (чл. од 4. до 12) садржане су одредбе у којима се дефинишу издаваоци електронског новца, те послови издавања, прихватања и откупа електронског новца, као и одредбе о заштити и тајности података, те заштити права и интереса ималаца електронског новца.

Чланом 4. дефинисани су субјекти којима је дозвољено издавање електронског новца. Овом одредбом дозвољено је издавање електронског новца: банкама, микрокредитним друштвима, друштвима за издавање електронског новца, те Министарству финансија Републике Српске и јединицама локалне самоуправе на територији Републике Српске. Такође, дефинисано је да банке и микрокредитна друштва издају електронски новац у складу са дозволом издатом према одредбама закона којим се уређује њихово пословање, с тим да је микрокредитно друштво дужно да најкасније шест мјесеци прије почетка издавања електронског новца обавијести Агенцију о томе како би Агенција сагледала испуњеност услова неопходних за издавање електронског новца у складу са овим законом и законом којим се уређује пословање микрокредитних организација. Предвиђена је и примјена одређених одредаба Закона о електронском новцу у пословању микрокредитног друштва везаним за издавање електронског новца. Пружање услуга издавања електронског новца код микрокредитног друштва као издаваоца електронског новца, као и санкције у вези са истим ће се ближе разрадити у закону којим се уређује пословање микрокредитних организација. Даље, дефинисано је да се издавање електронског новца, у смислу овог закона, којег обавља Централна банка БиХ, врши у складу са прописима којима се уређују њене надлежности и овлашћења. Прецизирано је да нико осим лица која су дефинисана као издаваоци електронског новца, не може да се бави издавањем електронског новца нити да послује и оглашава се на начин који доводи или може да доведе у заблуду да се ради о издавању електронског новца, с циљем заштите права и интереса ималаца електронског новца. Такође, прописано је да Агенција може прописати посебне услове и начин заштите за примљена средства која су банке примиле у замјену за издати електронски новац.

Чланом 5. дефинишу се општи услови приликом закључивања уговора између издаваоца електронског новца и корисника, односно имаоца електронског новца, у складу са Директивом 2009/110/ЕC. Предвиђено је да се уговором о издавању електронског новца обавеже издавалац електронског новца да имаоцу електронског новца изда електронски новац у номиналној вриједности издатих средстава, а ималац се обавезује да код издаваоца положи новчана средства. Такође, издавалац електронског новца је дужан да имаоца електронског новца информише, у примјереном року, о условима издавања и откупа електронског новца, као и о свим накнадама које наплаћује, те да у уговору о издавању електронског новца на јасан начин наведе услове о издавању и откупу електронског новца, заједно са информацијом о припадајућим накнадама. Даље, дефинисано је да се на питања правног односа између издаваоца и имаоца електронског новца из уговора о издавању електронског новца која нису уређена овим законом примјењују одредбе закона којим се уређују облигациони односи у вези са уговором о налогу. Такође, прописано је да су ништаве одредбе уговора о издавању електронског новца које су у супротности са одредбама о заштити имаоца физичких лица прописаним овим законом, с циљем заштите права и интереса ималаца физичких лица.

Чланом 6. дефинисано је да је издавалац електронског новца дужан да одмах по пријему новчаних средстава изда електронски новац у висини примљених новчаних средстава.

Чланом 7. забрањује се плаћање камате и давање било које друге имовинске користи у замјену за држање средстава у одређеном периоду имаоцу електронског новца од стране издаваоца електронског новца. Одредба је усклађена са Директивом 2009/110/ЕC.

Чланом 8. дефинисано је да се на измјене елемената уговора и раскид уговора о издавању електронског новца примјењују одредбе Закона о банкама којима се уређује измјена елемената уговора и одредбе Закона о облигационим односима.

Чланом 9. дефинишу се услови под којима се врши прихватање електронског новца. Електронски новац може прихватити свако физичко и правно лице које је са издаваоцем електронског новца закључило уговор о прихватању тог новца. Издавалац електронског новца може прихватити електронски новац који је издао, а такође може прихватити и електронски новац који је издао други издавалац електронског новца уколико има закључен уговор са тим издаваоцем електронског новца.

Чланом 10. дефинишу се услови под којима се врши откуп електронског новца у складу са Директивом 2009/110/ЕC. Издаваоци електронског новца дужни су да на захтјев имаоца електронског новца, без одгађања, изврше исплату или пренос новчаних средстава у висини номиналне вриједности електронског новца које тај ималац посједује. Даље, у случају ако се откуп захтијева прије истека, односно престанка важења уговора, ималац електронског новца може захтијевати цјелокупан или дјелимичан откуп електронског новца, док у условима када ималац електронског новца захтијева откуп електронског новца на дан престанка важења уговора о издавању електронског новца или у року од годину дана по престанку његовог важења, издавалац електронског новца је дужан да имаоцу изврши откуп електронског новца у цјелокупном износу. Такође, ако на дан престанка важења уговора закљученог са друштвом за издавање електронског новца које обавља и друге дјелатности које нису повезане са издавањем електронског новца или у року од годину дана од престанка важења уговора о издавању електронског новца са тим друштвом, а унапријед није познато који дио новчаних средстава би требало да се искористи као електронски новац, то друштво је дужно да изврши откуп електронског новца у износу које је ималац тог новца захтијевао. Прописана је и могућност наплате накнаде и других трошкова приликом откупа електронског новца од стране издаваоца електронског новца имаоцу електронског новца, и то у сљедећим ситуацијама: ако је ималац електронског новца захтијевао откуп прије престанка важења уговора о издавању електронског новца, затим ако је ималац електронског новца раскинуо уговор о издавању електронског новца прије уговореног дана престанка важења тог уговора, те ако је ималац захтијевао откуп након истека годину дана од дана престанка важења уговора о издавању електронског новца. Даље је утврђено да висина накнаде из овог члана мора бити одговарајућа и у складу са стварним трошковима издавања новца, те да издавалац електронског новца и ималац електронског новца који није ималац-физичко лице, може уговорити другачије услове права на откуп електронског новца од оних који су утврђени овим чланом. На крају, предвиђено је да откуп електронског новца издавалац није дужан да изврши ако је захтјев имаоца поднесен пет година од дана престанка важења уговора о издавању електронског новца, имајући у виду да се електронски новац издаје искључиво за намјену плаћања роба и услуга и да не представља новчани депозит у смислу прописа о осигурању депозита у банкама. Рок од пет година усклађен је са чланом 373. Закона о облигационим односима („Службени лист СФРЈ“, бр. 29/78, 39/85, 45/89 и 57/89 и „Службени гласник Републике Српске“, бр. 17/93, 3/96, 39/03 и 74/04) који се односи на застару самог права из кога проистичу повремена потраживања.

Чланом 11. прописано је да се на тајност и заштиту података о електронском новцу примјењују одредбе закона којим се уређује унутрашњи платни промет, а којим је уређена тајност података.

Чланом 12. уређује се заштита права и интереса ималаца електронског новца. Дефинисано је да је, у остваривању права и интереса имаоца физичког лица, издавалац дужан да се придржава одредаба овог закона, других прописа или општих услова пословања којима се уређује електронски новац, уговорених обавеза и добрих пословних обичаја који се односе на обавезе из уговора о издавању електронског новца. Ималац физичко лице има право на заштиту својих права и интереса у случају када се издавалац електронског новца не придржава одредаба овог закона, других прописа или општих услова пословања којима се уређује електронски новац, те добрих пословних обичаја који се односе на обавезе из уговора о издавању електронског новца. Даље, одредбе о заштити права и интереса корисника банкарских и других финансијских услуга, а нарочито одредбе о информисању у преговарачкој фази и уручивању станадардног информационог листа, као и о права на приговор, утврђених законима којима се уређује унутрашњи платни промет и пословање банака, сходно се примјењују и на заштиту права и интереса ималаца физичких лица.

У Глави III (чл. од 13. до 44) прописују се услови за оснивање, пословање и престанак рада друштва за издавање електронског новца.

У члану 13. друштво за издавање електронског новца дефинисано је као привредно друштво са сједиштем у Републици Српској које има дозволу Агенције за банкарство Републике Српске за пружање услуга издавања електронског новца. Такође, утврђено је да се друштво за издавање електронског новца оснива у правној форми акционарског друштва или друштва са ограниченом одговорношћу. Даље, поред самог издавања електронског новца, друштву за издавање електронског новца дозвољено је вршење сљедећих послова: пружање услуга платног промета (платних услуга) искључиво везаних за издавање електронског новца у складу са законом којим се уређује унутрашњи платни промет и овим законом, оперативне и помоћне послове непосредно повезане са издавањем електронског новца или пружањем платних услуга у складу са овим законом, као што су обезбјеђење извршења платних трансакција, заштита, чување и обрада података и сл., те друге дјелатности ако испуњава услове прописане другим/посебним законом. Појам платних услуга поменут у овом члану односи се на услуге које омогућавају уплату готовог новца на платни рачун и исплату истог са платног рачуна и услуге извршавања платних трансакција, тј. преноса новчаних средстава с платног рачуна, односно на платни рачун, коришћењем платне картице или сличног инструмента, кредит трансфером или дебит трансфером, укључујући једнократно директно задужење.

Чланом 14. дефинише се појам хибридног друштва и додатни услови за оснивање и пословање које хибридно друштво испуњава. Хибридно друштво јесте друштво за издавање електронског новца које поред издавања електронског новца обавља и друге дјелатности, у складу са посебним законом који уређује те дјелатности. Такође, прописани су услови које је хибридно друштво дужно да испуњава. Даље, хибридно друштво дужно је да оснује посебан организациони дио који ће обављати послове издавања електронског новца, те да у пословним књигама обезбиједи засебну евиденцију и податке о пословању тог организационог дијела, тј. да одвојено евидентира пословне промјене које настају на основу пружања услуге издавања електронског новца. Такође, прописано је да се одредбе овог закона које се односе на друштва за издавање електронског новца примјењују и на хибридна друштва, осим ако појединим одредбама овог закона није другачије прописано. Агенција може захтијевати од хибридног друштва да оснује посебно правно лице за обављање послова издавања електронског новца, уколико утврди да други послови хибридног друштва угрожавају стабилност и сигурност дијела његовог пословања који се односи на издавање електронског новца, или да отежава вршење надзора у складу са овим законом,

Чланом 15. прописује се да се на питања која нису уређена овим законом примјењују одредбе Закона о привредним друштвима.

Чланом 16. дефинисани су услови које морају испуњавати чланови органа управљања друштва за издавање електронског новца. Првенствено, члан органа управе мора имати добру пословну репутацију за управљање друштвом за издавање електронског новца. Такође, члан органа управљања не може бити лице које је правоснажно осуђено за кривично дјело на безусловну казну затвора или правоснажно осуђено за кривично дјело које га чини неподобним за обављање те функције, затим лице којем је изречена мјера забране вршења позива, дјелатности или дужности која га чини неподобним за обављање ове функције, лице које је на дан одузимања дозволе за рад правном лицу, односно на дан увођења привремене управе или покретања поступка стечаја или принудне ликвидације над правним лицем било овлашћено за заступање и представљање истог или је било члан његовог органа управљања, осим привременог управника. Даље, лице које непосредно руководи пословима издавања електронског новца, односно руководилац, поред наведених услова из овог члана мора да посједује и стручне квалификације и искуство потребно за вођење тог друштва, и то сљедеће: завршен најмање први циклус научних студија који се вреднује са најмање 240 ECTS бодова, те најмање три године искуства на руководећем положају у субјекту из области финансијског сектора или у привредном друштву чија је дјелатност слична пословима друштва за издавање електронског новца. Истичемо да субјект из области финансијског сектора има исто значење као и појам „лице у финансијском сектору“, а чије значење је утврђено у Закону о банкама Републике Српске. Према овом закону, лице у финансијском сектору је банка, микрокредитна организација, штедно-кредитна организација, лизинг друштво, друштво за осигурање, овлашћени учесници на тржишту хартија од вриједности, друштво за управљање инвестиционим и добровољним пензијским фондовима, као и друго правно лице које се претежно бави финансијском дјелатношћу. Такође, функцију руководиоца у друштву за издавање електронског новца може обављати лице које је за обављање те функције добило претходну сагласност Агенције. Агенција доноси акт којим ближе прописује услове које мора испунити руководилац, као и документацију којом се доказује испуњеност тих услова.

Чланом 17. прописани су услови престанка важења сагласности за руководиоца, као и услови под којима се врши одузимање сагласности. Агенција одузима сагласност за обављање функције руководиоца ако је сагласност добијена на основу нетачне и неистините документације или неистинито датих података битних за обављање те функције, те ако руководилац више не испуњава услове прописане овим законом и прописима Агенције. Агенција може одузети сагласност за обављање функције руководиоца ако је руководилац прекршио своје дужности због чега је угрозио ликвидност или солвентност друштва за издавање електронског новца, те ако није обезбиједио спровођење или није спровео мјере надзора које је наложила Агенција. Такође, у случају када Агенција одузме сагласност за обављање функције руководиоца лицу које непосредно руководи пословима издавања електронског новца, дефинисан је рок од најкасније пет дана од одузимања сагласности у којем орган који га је именовао мора разријешити то лице са функције руководиоца и именовати ново лице за вршиоца дужности. Даље, сагласност за обављање функције руководиоца престаје да важи у случају када лице у року од шест мјесеци од дана издавања сагласности не буде именовано или не ступи на дужност руководиоца и у случају када лицу истекне уговор о раду у друштву за издавање електронског новца, и то на дан истека уговора. Такође, Агенција врши контролу рада руководиоца у обиму и на начин који омогућава провјеравање чињеница и околности наведених у овом члану, а због којих се врши или може вршити одузимање сагласности за обављање функције руководиоца.

Члан 18. уређује стицање квалификованог учешћа правног или физичког лица у друштву за издавање електронског новца, тј. учешћа 10% или више учешћа у капиталу или гласачким правима у друштву за издавање електронског новца или које намјерава стећи учешће мање од 10% које омогућава ефективно вршење утицаја на управљање друштвом за издавање електронског новца или на пословну политику тог друштва, дужно је да добије претходну сагласност Агенције за ово стицање. Такође, дефинисано је да се на добијање сагласности за стицање квалификованог учешћа у друштву за издавање електронског новца, рокове за стицање сагласности, престанак важења сагласности, на информисање о смањењу учешћа, на наступање више лица као један стицалац, ограничења узајамног учешћа, на оцјену испуњености критеријума за стицање квалификованог учешћа, одлучивање о стицању квалификованог учешћа, стицање квалификованог учешћа без сагласности Агенције, захтјев за достављање информација, извјештавање о квалификованог учешћу, правне посљедице стицања без претходне сагласности, одузимање сагласности, те престанак важења сагласности за стицање квалификованог учешћа сходно примјењују одредбе закона којим се уређује пословање банака.

Чланом 19. дефинишу се додатни подаци и документација који су потребни за издавање сагласности за стицање квалификованог учешћа.

Чланом 20. регулисано је отуђење, односно умањење квалификованог учешћа. Лице које посједује квалификовано учешће у друштву за издавање електронског новца и намјерава да у потпуности отуђи стечено квалификовано учешће, односно да га умањи испод висине за коју је добило сагласност, дужно је да о томе обавијести Агенцију, уз навођење висине преосталог учешћа у друштву за издавање електронског новца.

Чланом 21. прописано је дискреционо право Агенције да, на захтјев лица које намјерава да стекне квалификовано учешће у хибридном друштву, може да одлучи да се на такво стицање дјелимично или у потпуности не примјењују одредбе чл. од 18. до 20. овог закона. При одлучивању о наведеном захтјеву Агенција цијени природу дјелатности хибридног друштва, дјелатност и послове стицаоца квалификованог учешћа, као и потенцијалне негативне утицаје тог стицаоца на управљање у хибридном друштву или на пословну политику тог друштва, а самим тим и на стабилност финансијског сектора.

Чланом 22. прописана је документација коју привредно друштво које намјерава да издаје електронски новац мора доставити, уз захтјев за добијање дозволе за издавање електронског новца, да би добили дозволу за издавање електронског новца. Такође, поред прописане документације коју привредно друштво које намјерава да издаје електронски новац прилаже уз захтјев за добијање дозволе за издавање електронског новца, прописана је и додатна документација коју достављају она друштва која обављају друге дјелатности у складу са посебним законом који уређује те дјелатности, а намјеравају да поред те дјелатности врше и издавање електронског новца. У смислу одлучивања о дозволи прописан је појам „блиска повезаност”.

Чланом 23. прописују се начин и услови под којима се одлучује о захтјеву за добијање дозволе за издавање електронског новца. Дефинисано је да Агенција доноси рјешење о давању дозволе за издавање електронског новца у року од 60 дана од дана пријема уредног захтјева. Ако захтјев садржи формалне недостатке који спречавају поступање или ако је захтјев неразумљив и непотпун, Агенција тражи од привредног друштва да отклони недостатке најкасније у року од мјесец дана од дана подношења захтјева. Даље, уколико се отклоне недостаци у наведеном року, сматра се да је захтјев уредан, односно уколико привредно друштво не отклони недостатке у остављеном року, Агенција одбацује захтјев као неуредан.

Чланом 24. прописују се услови и начин под којим се врши добијање дозволе за издавање електронског новца. Дозвола се издаје на неодређено вријеме и није преносива на друга лица. Даље, дозволом за издавање електронског новца одређују се послови које друштво за издавање електронског новца може обављати. Такође, рјешење о давању дозволе за издавање електронског новца објављује се на интернет страници Агенције за банкарство Републике Српске. Даље, привредно друштво подноси пријаву за упис дјелатности у регистар пословних субјеката код надлежног органа за регистрацију пословних субјеката најкасније у року од 30 дана по добијању дозволе за издавање електронског новца. Друштво за издавање електронског новца смије почети издавати електронски новац тек након уписа те услуге као дјелатности у регистар пословних субјеката код надлежног органа за регистрацију пословних субјеката.

Чланом 25. дефинишу се услови под којима се одбија захтјев за добијање дозволе за издавање електронског новца. Уколико подносилац поменутог захтјева не испуњава услове и није доставио документацију предвиђену овим законом, Агенција одбија захтјев за давање дозволе за издавање електронског новца. Такође, Агенција одбија захтјев и у другим случајевима наведеним у овом члану ако оцијени да је знатно отежано или онемогућено спровођење надзора. Ближи услови одбијања захтјева за давање дозволе за издавање електронског новца биће разрађени у акту који доноси Агенција.

Чланом 26. прописани су услови под којима дозвола за издавање електронског новца престаје да важи.

Чланом 27. прописани су начин и услови пословања друштва за издавање електронског новца. Друштво је дужно да послује у складу са организационим, кадровским, техничким и другим захтјевима утврђеним овим законом и другим прописима, те да успостави, одржава и унапређује поуздане, ефикасне и свеобухватне системе управљања и унутрашњих контрола, који обезбјеђују поуздано и одговорно управљање. Даље, прописани су и обавезни сегменти система управљања и унутрашњих контрола који захтијевају уређење, те је наведено да системи управљања и унутрашњих контрола морају бити сразмјерни природи, обиму и сложености услуга које друштво за издавање електронског новца пружа. Систем управљања и систем унутрашњих контрола нарочито обухватају: организациону структуру са прецизно и јасно утврђеним, транспарентним и досљедним подјелама и разграничењима послова, као и дужностима и одговорностима које се односе на издавање електронског новца, затим ефективне и ефикасне процедуре за идентификовање, мјерење и праћење ризика којима је друштво изложено или би могло бити изложено, као и за управљање овим ризицима, односно извјештавање о тим ризицима, одговарајуће механизме унутрашњих контрола које обухватају барем функције контроле ризика, те одговарајуће рачуноводствене процедуре, процедуре интерне ревизије, процедуре за праћење законитости пословања, као и друге процедуре. Друштво је дужно да организује рад и води пословање у сједишту друштва и да најмање дио услуга издавања електронског новца пружа у Републици Српској. Такође, Агенцији је дозвољено да ближе уреди услове и начине успостављања, одржавања и унапређења система управљања и унутрашње контроле.

Чланом 28. прописан је минимални износ основног капитала друштва за издавање електронског новца, који се обавезно уплаћује у цијелости у новцу, приликом оснивања у складу са Директивом 2009/110/ЕC. Хибридно друштво које обавља послове или дјелатности за које су прописани различити износи основног капитала, дужно је да обезбиједи основни капитал према највишем прописаном износу. Такође, друштво је дужно да у свом пословању одржава прописани износ капитала, те је дужно да обавијести Агенцију, без одгађања, у случају ако се износ основног капитала смањи испод минимума дефинисаног овим чланом.

Чланом 29. прописани су минимални капитални захтјеви друштва за издавање електронског новца у току пословања друштва.

Чланом 30. прописане су дозвољене промјене висине капитала друштва за издавање електронског новца. Агенцији је дата могућност да у одређеној мјери и на начин прописан овим чланом може наложити или дозволити повећање, односно смањење капитала друштва узимајући у обзир функционисање система управљања и унутрашњих контрола, система управљања ризицима, те на основу података о губицима у пословању тог друштва.

Члан 31. уређује пријем новчаних средстава ималаца електронског новца. Прописано је да се примљена новчана средства не сматрају депозитом у смислу закона којим се уређује пословање банака и да се друштво за издавање електронског новца не може бавити примањем депозита, односно не може та средства користити за финансирање свог пословања.

Чланом 32. уређује се заштита новчаних средстава ималаца електронског новца. Друштво за издавање електронског новца дужно је да заштити новчана средства примљена ради замјене за издати електронски новац у висини износа неискоришћеног електронског новца, који се израчунава на крају сваког радног дана, депоновањем на посебан рачун код банке која има дозволу Агенције, а чија је искључива намјена заштита новчаних средстава у складу са овим законом и који се може користити само за држање тих средстава. Иако Директива 2015/2366 о платним услугама прописује и могућност заштите новчаних средстава ималаца електронског новца путем улагања средстава у сигурне, ликвидне и нискоризичне облике имовине, у Републици Српској се конзервативније и опрезније приступило заштити ових средстава. Такође, друштво је дужно да средства која нису примљена у готовини укључи у обрачун неискоришћеног електронског новца најкасније на крају петог радног дана од дана издавања електронског новца, да новчана средства примљена ради замјене за издати електронски новац држи одвојено од властитих средстава и других средстава примљених од физичких и правних лица по другим основама, те да за сваког имаоца електронског новца води посебну евиденцију средстава у вези са извршењем платних трансакција. Даље, новчана средства примљена ради замјене за издати електронски новац у висини износа неискоришћеног електронског новца не представљају имовину издаваоца и не улазе у њену ликвидациону или стечајну масу, нити могу бити предмет принудног извршења ради остваривања потраживања према издаваоцу. Новчана средства примљена од имаоца у замјену за издани електронски новац која су депонована на посебном рачуну код банке, не представљају имовину и не улазе у ликвидациону или стечајну масу те банке. Даље, уколико друштво од имаоца електронског новца прима новчана средства која су једним дијелом намијењена за издавање електронског новца, а другим дијелом за остале дјелатности које друштво обавља, те је учешће средстава промјенљиво или није унапријед познато – друштво је дужно да заштити дио средстава за који се претпоставља да ће бити употријебљен за издавање електронског новца, а који дио се може реално процијенити на основу података за протекле периоде. Примјер неодредивости новчаних средстава намијењених издавању електронског новца представљају средства припејд корисника код хибридног друштва које се бави пружањем телекомуникационих услуга као својом основном дјелатношћу. Код унапријед уплаћених средстава за допуну кредита није могуће унапријед одредити који дио средстава ће бити искоришћен за плаћање нпр. услуга телефонских разговора или слања СМС порука, а који за издавање електронског новца.

Чланом 33. прописано је да друштво за издавање електронског новца у току пословања мора извршавати обавезе и задатке, као и предузимати мјере и радње дефинисане прописима којим се уређује спречавање прања новца и финансирање терористичких активности.

Чланом 34. прописано је да се друштво за издавање електронског новца у току пословања мора придржавати закона и прописа којим се уређује област рачуноводства и ревизије, као и стандарда струке. Такође, прописана је обавеза друштву за издавање електронског новца да редовно извјештава Агенцију, као и обавјештава Агенцију о материјално значајним промјенама на начин и у роковима како пропише Агенција, како би Агенција, као надзорни орган, била благовремено информисана о свим промјенама које утичу или могу утицати на пословање друштва за издавање електронског новца.

Чланом 35. прописана је обавеза друштву за издавање електронског новца да податке и документацију у вези са издавањем електронског новца чува најмање пет година од дана њиховог настанка, осим ако законом није утврђен дужи рок чувања.

Чланом 36. утврђена је обавеза друштва за издавање електронског новца за ревидирање својих финансијских извјештаја у складу са законом којим се уређују рачуноводство и ревизија. Даље, прописане су и врсте извјештаја које је друштво за издавање електронског новца дужно доставити Агенцији у року прописаном законом којим се уређују рачуноводство и ревизија. Такође, прописана је и обавеза хибридном друштву да Агенцији достави одвојене рачуноводствене податке, који се односе на издавање електронског новца са извјештајем спољног ревизора о тим подацима у дефинисаном року. Утврђена је и обавеза привредног друштва за ревизију које обавља ревизију финансијских извјештаја друштва за издавање електронског новца или блиско повезаног правног лица, да без одгађања обавијести Агенцију о чињеницама које би могле представљати повреду закона или прописа од стране друштва, о материјално значајним промјенама финансијског резултата у финансијским извјештајима друштва, као и о околностима које би могле довести до материјалног губитка за друштво, те о резервама датим у мишљењу приликом ревизије финансијских извјештаја друштва, при чему исто не представља повреду тајности података и привредно друштво за ревизију не може због тога сносити одговорност. Овим чланом уређено је и право Агенције на доношење подзаконског прописа о начину обављања спољне ревизије у друштву за издавање електронског новца, условима и критеријима које мора да испуњава привредно друштво за ревизију за обављање ревизије у друштву за издавање електронског новца, те садржају извјештаја о обављеној ревизији.

Чланом 37. утврђена је обавеза друштву за издавање електронског новца да ангажује привредно друштво за ревизију да изврши ревизију информационог система у друштву за издавање електронског новца и оцијени стање информационог система и адекватност управљања њиме. Даље, прецизирано је да је друштво дужно да Агенцији достави извјештај о ревизији информационог система, као и да Агенција прописује начин обављања ревизије информационог система у друштву и рокове у којима је друштво дужно да достави извјештај о ревизији информационог система Агенције.

Чланом 38. омогућава се друштву за издавање електронског новца издавање електронског новца преко пословне јединице. Друштво за издавање електронског новца може да врши издавање електронског новца изван Републике Српске искључиво путем пословне јединице. Такође, овим чланом прописани су подаци и документација, које друштво за издавање електронског новца доставља Агенцији, уз захтјев за добијање сагласности. Дефинисан је и рок за одлучивање о запримљеном уредном захтјеву за добијање сагласности за издавање електронског новцапутем пословне јединице. У случају да је наведени захтјев непотпун или неуредан, Агенција ће у дефинисаном року обавијестити друштво на који начин да уреди тај захтјев. Агенција доноси акт којим прописује ближе услове и начин давања и одузимања сагласности из овог члана.

Чланом 39. прописана је забрана издавања електронског новца путем заступника, дистрибутера или трећег лица које ради у његово име. Овим чланом прописане су обавезе друштву за издавање електронског новца које намјерава екстернализовати поједине оперативне послове у вези са издавањем електронског новца. С тим у вези, прописана је обавеза друштва за издавање електронског новца да прије потписивања уговора с другим лицем обавијести Агенцију о екстернализацији појединих оперативних послова, као и обавеза испуњавања прописаних услова код екстернализације материјално значајних оперативних послова. Такође, дефинисан је и појам материјално значајних оперативних послова друштва за издавање електронског новца, те утврђено право Агенцији да донесе акт којим разрађује услове за екстернализацију, те прописује рок за доставу наведеног обавјештења.

Чланом 40. прописана је могућност дистрибуције и откупа електронског новца, које издаје друштво за издавање електронског новца, путем трећег физичког или правног лица с којим је закључен уговор о обављању тих послова. Даље, овим чланом прописана је обавеза друштву за издавање електронског новца које намјерава да обавља дистрибуцију и откуп електронског новца преко трећег лица да о томе претходно обавијести Агенцију и достави јој прописане податке. Такође, друштво је дужно да на својој интернет страници објави и дневно ажурира списак са подацима о свим трећим лицима која врше уговорене послове дистрибуције и откупа електронског новца.

Чланом 41. утврђује се обавеза друштву за издавање електронског новца, које издаје електронски новац и/или обавља дистрибуцију и откуп електронског новца у складу са овим законом, да одговара за законито пословање пословне јединице и трећих лица, као и за законито обављање оперативних послова које је повјерило другом лицу.

Чланом 42. прописано је да друштво за издавање електронског новца са сједиштем у Федерацији БиХ или Брчко Дистрикту БиХ које има дозволу од органа надлежног за надзор издавања електронског новца може да послује у Републици Српској искључиво путем пословне јединице. Даље, наведено друштво може почети са обављањем издавања електронског новца тек након добијања сагласности Агенције и након уписа у регистар Агенције. Прописано је да је оснивање и пословање пословне јединице у Републици Српској из овог члана могуће само под условом реципроцитета под којима је то у Републици Српској омогућено друштву за издавање електронског новца које оснива пословну јединицу. Такође, овим чланом је прописано да, у смислу извјештавања и надзора од стране Агенције, све пословне јединице за издавање електронског новца које је наведено друштво се сматрају једном пословном јединицом.

Чланом 43. прописани су услови које мора испуњавати друштво за издавање електронског новца са сједиштем у Босни и Херцеговини, а изван Републике Српске које намјерава да издаје електронски новац у Републици Српској путем пословне јединице. Такође, прописано је да се одредбе овог закона које се односе на друштва за издавање електронског новца са сједиштем у Републици Српској примјењују и на пословање пословне јединице друштва за издавање електронског новца са сједиштем у Федерацији БиХ или Брчко Дистрикту БиХ, осим ако појединим одредбама овог закона није другачије прописано. Агенција доноси акт којим прописује ближе услове за оснивање пословне јединице и документацију која се доставља уз захтјев из става 1. овог члана, као и врсту података, рокове и начин на који пословне јединице из овог члана извјештавају Агенцију.

Чланом 44. прописана је садржина и начин вођења регистра друштава за издавање електронског новца од стране Агенције. У регистар друштава за издавање електронског новца уписују се подаци о друштвима за издавање електронског новца које имају дозволу за издавање електронског новца, пословним јединицама друштава за издавање електронског новца, као и о пословним јединицама друштава за издавање електронског новца са сједиштем у Федерацији БиХ или Брчко Дистрикту БиХ. Подаци из овог регистра доступни су на интернет страници Агенције, а Агенција прописује ближе услове, садржину и начин вођења регистра друштава за издавање електронског новца, као и начин брисања података из тог регистра. Такође, прописано је да Агенција води евиденцију пружалаца електронских комуникационих мрежа или услуга које се пружају уз електронске комуникационе услуге за корисника те мреже или услуге, који извршавају платне трансакције код којих се новчана вриједност не сматра електронским новцем у смислу овог закона.

У Глави IV (чл. од 45. до 57) садржане су одредбе којим се уређује надзор над обављањем послова издавања електронског новца.

Чланом 45. прописано је да Агенција врши надзор над примјеном овог закона код банака, микрокредитних друштава, друштава за издавање електронског новца и других лица у складу са наведеним прописима. Под другим лицима подразумијевају се она лица код којих Агенција у складу са чланом 46. ставом 2. овог закона може извршити надзор. Такође, прописано је да је код хибридних друштава надзор ограничен на организациони дио тог друштва који се бави пословима издавања електронског новца и других послова прописаних овим законом.

Чланом 46. дефинисан је начин вршења надзора над друштвима за издавање електронског новца. Прописано је да Агенција може извршити надзор и код лица којима је друштво за издавање електронског новца екстернализовало поједине оперативне послове у складу са овим законом. Лица код којих се врши надзор дужна су омогућити овлашћеним лицима Агенције несметано вршење надзора, те сарађивати са њима. Даље, Агенција може овластити привредно друштво за ревизију или друго стручно оспособљено лице за обављање појединих задатака у вези са надзором и у том случају овлашћена лица имају једнаке надлежности и дужности као овлашћено лице Агенције. Прије почетка вршења надзора Агенција је дужна у прописаном року доставити обавјештење друштву за издавање електронског новца, које садржи предмет непосредног надзора и податке које је друштво дужно да припреми овлашћеним лицима за потребе непосредног надзора, изузев уколико Агенција процијени да би његовим обавјештавањем била угрожена сврха непосредног надзора и у том случају се обавјештење о непосредном надзору уручује надзираном лицу непосредно прије почетка надзора. Такође, прописано је да друштво за издавање електронског новца плаћа накнаду за надзор Агенцији, чију висину, начин обрачуна и плаћања прописује Агенција својом тарифом. Овим чланом је утврђено право Агенцији да донесе акт којим прописује поступак и начин обављања надзора, налагање мјера надзора, те обавезе издаваоца електронског новца у току и након извршеног надзора.

Чланом 47. прописани су начин и услови, као и дужности друштва за издавање електронског новца у којима се врши непосредни надзор. Такође, прописано је и вријеме у коме овлашћена лица могу вршити непосредни надзор.

Чл. 48. и 49. прописана је обавеза сачињавања записника о обављеном непосредном надзору, као и прописане околности када се сачињава записник у обављању посредног надзора. Даље, прописан је рок у којем друштво за издавање електронског новца има право да уложи примједбе на записник, те је дефинисано да ако се разматрањем примједаба друштва на записник утврди његова оправданост, Агенција сачињава додатак записника, који се друштву доставља у року од 15 дана од дана пријема примејдби на записник. Такође, утврђено је да против закључка којим се одлучује о примједбама на записник није допуштена посебна жалба.

Члан 50. прописује да су рјешења којима Агенција одлучује у управним стварима коначна, те да се против њих може водити управни спор, с тим да тужба против рјешења не одлаже његово извршење, а у управном спору суд не може у поступку пуне јурисдикције ријешити управну ствар за чије рјешавање је утврђена надлежност Агенције. Ове одредбе постоје у упоредном праву земаља из окружења. Даље, предвиђено је да се у случају поништења рјешења Агенције права тужиоца ограничавају на накнаду штете која му је причињена извршењем тог рјешења.

Чланом 51. наведене су мјере надзора које Агенција може предузети према друштву за издавање електронског новца, и то: дати препоруку, издати писмено упозорење, наложити отклањање незаконитости и неправилности, издати прекршајни налог, привремено обуставити издавање електронског новца и извршавање повезаних платних услуга и одузети дозволу за издавање електронског новца.

Чланом 52. одређене су ситуације у којима Агенција даје препоруку друштву за издавање електронског новца као најблажу мјеру надзора. Такође, препорука садржи рок за предузимање радњи наведених у препоруци, као и рок у коме је друштво за издавање новца дужно да достави Агенцији извјештај о примијењеним препорукама са припадајућим доказима.

Чланом 53. прописано је да Агенција може издати писмено упозорење друштву за издавање електронског новца, ако у вршењу надзора над пословањем друштва утврди неправилности, а њихова природа и обим немају значајан утицај и штетне посљедице.

Чланом 54. наведене су мјере за отклањање незаконитости и неправилности које Агенција може наложити друштву за издавање електронског новца ако у пословању друштва утврди незаконитости и неправилности, као и врсте додатних мјера. Такође, прописано је да Агенција рјешењем о изрицању мјера утврди рок за извршење сваке наложене мјере, као и рок за достављање извјештаја и доказа о извршењу наложене мјере.

Чланом 55. утврђени су случајеви у којима Агенција одузима друштву за издавање електронског новца дозволу за обављање дјелатности издавања електронског новца. Рјешење о одузимању дозволе за издавање електронског новца објављује се у „Службеном гласнику Републике Српске“ и на интернет страници Агенције.

Чланом 56. предвиђено је дискреционо право Агенције у избору мјера надзора које ће предузети према друштву за издавање електронског новца и прецизно утврђене чињенице и околности које Агенција узима у обзир и цијени приликом избора мјера надзора.

Чланом 57. прописује се да је Агенција овлашћена да врши контролу лица која обављају послове издавања електронског новца без дозволе Агенције, као и да поднесе пријаву надлежном органу за неовлашћено бављење издавањем електронског новца. Ради заштите потенцијалних ималаца електронског новца, прописано је да Агенција на својој интернет страници и у средствима јавног информисања објављује упозорење о неовлашћеном обављању дјелатности издавања електронског новца.

У Глави V (чл. од 58. до 63) садржани су прекршаји који су разврстани према починиоцима, ради свеобухватног сагледавања и идентификовања починиоца прекршаја, као и лакше примјене у пракси.

Чланом 58. прописани су прекршаји и утврђени распони новчаних казни за све издаваоце електронског новца, као и одговорно лице у издаваоцу електронског новца.

Чланом 59. прописане су прекршајне казне за учињене прекршаје из области тајности података, тј. дефинисано да се примјењују одредбе закона којим се уређује унутрашњи платни промет за непоштовање одредби члана 11. овог закона.

прописани су прекршаји и утврђени распони новчаних казни за друштво за издавање електронског новца, као и одговорно лице у друштву за издавање електронског новца.

Чланом 60. прописани су прекршаји и утврђени распони новчаних казни за друштва, као и одговорно лице у друштву.

Чланом 61. прописани су прекршаји и утврђени распони новчаних казни за друштва за издавање електронског новца са сједиштем у Федерацији Босне и Херцеговине или Брчко Дистрикту Босне и Херцеговине, као и одговорно лице за прекршаје које учини на подручју Републике Српске.

Чл. од 62. до 64. прописани су прекршаји и утврђени распони новчаних казни за друга правна лица, као и прекршаји у вези са стицањем квалификованог учешћа. Такође, прописано је да се прекршајни поступак покреће и води у складу са прописима којима се уређује прекршајни поступак.

У Глави VI (чл. 65. и 66) садржане су прелазне и завршне одредбе.

Чланом 65. утврђен је рок у којем је Агенција дужна да донесе подзаконске акте прописане овим законом.

Чланом 66. прописано је да овај закон ступа на снагу шест мјесеца од дана објављивања у „Службеном гласнику Републике Српске“.

**VI РАЗЛИКЕ ПРИЈЕДЛОГА У ОДНОСУ НА НАЦРТ**

Народна скупштина Републике Српске разматрала је и усвојила Нацрт закона о електронском новцу на Четвртој редовној сједници Народне скупштине Републике Српске, одржаној 18. јула 2023. године.

Представници Министарства финансија Републике Српске организовали су у Бањој Луци, у сарадњи са Агенцијом за банкарство Републике Српске и Удружењем микрокредитних организација у БиХ – АМФИ, радионицу на тему Нацрта закона о електронском новцу, на којој је исказано велико интересовање учесника, уз заједничку констатацију да ово законско рјешење нуди додатну шансу за даљи развој сектора МКО.

Такође, обрађивач закона је додатно размотрио рјешења утврђена Нацртом закона, анализирајући примједбе и сугестије достављене од Уније послодаваца Републике Српске, MTEL а. д. Бања Лука и Digital Money Transfer д. о. о. Бања Лука, те узимајући у обзир дискусију вођену током одржане радионице, на основу чега је израђен Приједлог закона.

У наставку су наведене најважније измјене Приједлога у односу на Нацрт закона, са образложењем:

– у члану 2. у ставу 1:

* тачка 2) – појам „друштво за издавање електронског новца“ додатно је усаглашен са каснијим одредбама овог закона у погледу могућег сједишта друштва, имајући у виду могућност међуентитетског пословања (брисане су ријечи „са сједиштем у Републици Српској“),
* у т. 4), 5) и 6) предложена су три нова појма, и то: „ималац физичко лице“, „дистрибутер“ и „просјечни неискоришћени електронски новац“, с циљем избјегавања правних нејасноћа и обезбјеђења недвосмислене примјене,
* у тачки 7) прецизирано је да су појмови „електронска комуникациона мрежа“ и „услуга електронске комуникационе мреже“ умјесто законом, утврђени прописима који уређују електронске комуникације јер су они дефинисани не само законом, већ и подзаконским актима;

– у члану 3. став 1. тачка 2) подтачка 2. повећан је износ новчане вриједности као граничне вриједности у оцјени испуњености услова за искључење из примјене закона за платне трансакције коју врши пружалац електронских комуникационих мрежа (не прелази до 100 КМ по појединачној платној трансакцији и до 600 КМ мјесечно), чиме је извршено усклађивање са Директивом ЕУ 2015/2366 о платним услугама.

Даље, у члану 3. предложени су нови ст. 2, 3. и 4. којима су прописане додатне обавезе појединим лицима који су изузети из обавезе примјене закона (с циљем благовременог информисања Агенције и оцјене престанка испуњавања услова за изузеће);

– у члану 4:

* став 1. тачка 3) подтачка 1. уважена је примједба изнесена на Законодавном одбору Народне скупштине Републике Српске приликом разматрања Нацрта закона, те је извршено нормативно-техничко усклађивање, гдје је брисан дио одредбе да је друштво дужно да добије дозволу за издавање електронског новца од Агенције, јер је идентична одредба прописана у члану 13. овог закона,
* даље, предложени су нови ст. 3. и 4. којим је извршено додатно прецизирање одредаба које се односе на микрокредитно друштво, као издаваоца електронског новца, као и став 6. којим је оснажена заштита ималаца електронског новца,
* у ставу 3. предвиђена је обавеза микрокредитној организацији да прије издавања електронског новца достави обавјештење Агенцији о намјери почетка издавања електронског новца и планираном дану почетка, најкасније шест мјесеци прије тог почетка. Наведена одредба је предложена како би Агенција сагледала испуњеност услова неопходних за издавање електронског новца у складу са овим законом и законом којим се уређује пословање микрокредитних организација,
* у ставу 4. презиране су одредбе овог закона које су микрокредитне организације дужне да примјењују уколико имају намјеру да издају електронски новац;

– у члану 10. предложен је нови став 8. којим је предвиђено да откуп електронског новца издавалац није дужан да изврши ако је захтјев имаоца поднесен пет година од дана престанка важења уговора о издавању електронског новца, имајући у виду да се електронски новац издаје искључиво за намјену плаћања роба и услуга и да не представља новчани депозит у смислу прописа о осигурању депозита у банкама. Рок од пет година усклађен је са чланом 373. Закона о облигационим односима („Службени лист СФРЈ“, бр. 29/78, 39/85, 45/89 и 57/89 и „Службени гласник Републике Српске“, бр. 17/93, 3/96, 39/03 и 74/04) који се односи на застару самог права из кога проистичу повремена потраживања;

– у члану 13. став 3. тачка 2) извршено је појашњење оперативних и помоћних послова непосредно повезаних са издавањем електронског новца или пружањем платних услуга, у смислу да они представљају обезбјеђење извршења платних трансакција, заштиту, чување и обраду података и сл. Одредбе овог члана додатно ће се анализирати у поступку свеобухватне реформе платних услуга;

– у члану 14, с циљем обезбјеђења адекватних алата и овлашћења надзорном органу, за потребе извршавања задатака и надлежности, предложен је нови став 5. којим је дата могућност Агенцији да захтијева од хибридног друштва да оснује посебно правно лице за обављање послова издавања електронског новца уколико утврди да други послови хибридног друштва угрожавају стабилност и сигурност дијела његовог пословања који се односи на издавање електронског новца, или да отежава вршење надзора у складу са овим законом;

– члан 21. измијењен је на начин да је прописано да Агенција има дискреционо право да, на захтјев лица које намјерава да стекне квалификовано учешће у хибридном друштву, цијенећи природу дјелатности хибридног друштва и дјелатност и послове стицаоца квалификованог учешћа, одлучи да се на такво стицање дјелимично или у потпуности не примјењују одредбе чл. 18. до 20. овог закона;

– у члану 27. предложен је нови став 5. којим је прецизирано да је друштво дужно да организује рад и води пословање у сједишту друштва и да најмање дио услуга издавања електронског новца пружа у Републици Српској, а све с циљем стварања правних претпоставки за ефикасан надзор над субјектом надзора;

– у члану 34. предложен је нови члан 4. којим је утврђена обавеза друштву за издавање електронског новца да редовно извјештава Агенцију, као и да обавјештава Агенцију о материјално значајним промјенама на начин и у роковима како пропише Агенција, како би Агенција, као надзорни орган, поред редовног извјештавања, била благовремено обавијештена и о свим ванредним материјално значајним промјенама које утичу или могу утицати на пословање друштва за издавање електронског новца;

– у члану 36. у ставу 2. предложена је измјена рока до када су друштва за издавање електронског новца дужна да доставе финансијске извјештаје Агенцији, ради усклађивања са одредбама Закона о рачуноводству и ревизији;

– у члану 39. став 1. прецизирано је да друштво за издавање електронског новца не може издавати електронски новац преко заступника, дистрибутера или трећег лица које ради у његово име;

– у члану 44. предложен је нови став 5. којим је утврђено да Агенција води евиденцију пружалаца електронских комуникационих мрежа или услуга које се пружају уз електронске комуникационе услуге за корисника те мреже или услуге, који извршавају платне трансакције код којих се новчана вриједност не сматра електронским новцем у смислу овог закона;

– члан 49. који се односи на допуну записника је коригован и дорађен у складу са Законом о општем управном поступку;

– у члану 51. предложена је додатна корективна мјера Агенције – привремена обустава издавања електронског новца;

– у члану 55. став 2. тачка 2) прецизирано је да друштво подноси захтјев за одузимање дозволе на начин и у роковима како одреди Агенција;

– у чл. 58, 59, 60, 62. и 63. допуњени су прекршаји у складу са горенаведеним допунама чланова;

– у прелазним и завршним одредбама (чл. 65. и 66) предложено је додатно вријеме за ступање на снагу закона и доношење подзаконских аката, имајући у виду значајан број и комплексност подзаконских прописа које, као спроведбене прописе, Агенција за банкарство Републике Српске треба донијети.

Поред наведеног, у појединим одредбама Закона побољшан је текст и извршене су корекције техничке природе ради прецизнијег дефинисања и лакше примјене његових одредаба.

Приликом израде Приједлога закона, обрађивач Закона је разматрао и приједлоге привредног друштва Digital Money Transfer д. о. о. Бања Лука за измјене Закона, али их није прихватио из сљедећих разлога:

1) Примједбе дате на чл. 2. и 13. Нацрта закона о електронском новцу којом се предлаже да се пропише појам платне услуге на начин како је дефинисано у Директиви ЕУ 2015/2366 о платним услугама и да се пропише могућност друштву за издавање електронског новца да пружа наведене платне услуга, као и услуге давања кредита повезаних с платним услугама.

* Примједба није прихваћена имајући у виду да се предложеним законом уређује искључиво издавање електронског новца, док се други послови из домена платних услуга намјеравају уредити свеобухватном реформом платног промета. То значи да је извршена дјелимична транспозиција Директиве Европске уније о платним услугама и Директиве о електронском новцу у домаће законодавство, на начин који није у супротности са основним концептом електронског новца. С тим у вези, треба напоменути да издаваоци електронског новца могу вршити плаћања електронским новцем, што и јесте сврха његовог издавања, али да тај новац, у складу са основним начелима издавања електронског новца и његовим појмом, мора да потиче од готовог (властитог) новца имаоца, а не из позајмице. Даља усклађивања овог и повезаних закона, којима се у ширем смислу уређују платне услуге са правним поретком Европске уније вршиће се у наредном периоду у складу са потребама тржишта, то јест учесника у платном промету и степеном развијености домаћих пружалаца платних услуга, уз истовремено јачање институционалних капацитета надзорних органа.

2) Примједба дата на Нацрт закона о електронском новцу у смислу да се дода нови члан закона којим би се прописале врсте инструмената електронског новца, затим да се пропише обавеза издаваоцима електронског новца да обавијесте Агенцију о издавању новог инструмента електронског новца и могућност да Агенција забрани издавање нове врсте инструмената електронског новца.

* Примједба није прихваћена јер одредбе закона које се односе на издавање електронског новца осигуравају савремени оквир за даљи развој домаћег тржишта платних услуга. Предложена дефиниција електронског новца је довољно свеобухватна да не спречава технолошке иновације, као генераторе развоја у области платних услуга, а она се може примијенити не само на производе електронског новца који су данас доступни на тржишту, већ и оне производе који би могли да се развијају у будућности. Ипак, треба напоменути да се обавезе информисања о новим производима, тј. услугама, могу и требају прописати за све врсте платних услуга, а не само за услуге издавања електронског новца, што ће бити учињено оснаживањем прописа о платном промету.

3) Примједба дата на члан 16. став 3. Нацрта закона о електронском новцу којом је предложено да се преформулише став 3. на начин да лице које непосредно руководи пословима издавања електронског новца у друштву за издавање електронског новца, мора имати најмање три године искуства у финансијском сектору или у привредном друштву чија је дјелатност слична пословима друштва за издавање електронског новца.

* Предложена одредба којом су прописане стручне квалификације и искуство које обавезно мора имати лице које непосредно руководи пословима издавања електронског новца у друштву за издавање електронског новца је дефинисана на сличан начин како је то питање регулисано и код осталих финансијских организација у Републици Српској.

4) Примједба дата на члан 28. став 1. Нацрта закона о електронском новцу којом је предложено да се преформулише став 1. на начин да се брише дио одредбе која прописује обавезу уплате минималног основног капитала друштва у цијелости у новцу приликом оснивања друштва.

* Примједба није прихваћена јер обавезна уплата минималног основног капитала у цијелости у новцу је идентично утврђена и код осталих финансијских организација у Републици Српској.

**VII ПРОЦЈЕНА УТИЦАЈА ЗАКОНА, ДРУГИХ ПРОПИСА И ОПШТИХ АКАТА НА УВОЂЕЊЕ НОВИХ, ИЗМЈЕНУ ИЛИ УКИДАЊЕ ПОСТОЈЕЋИХ ФОРМАЛНОСТИ КОЈЕ ОПТЕРЕЋУЈУ ПРИВРЕДНО ПОСЛОВАЊЕ**

Увидом у Приједлог закона о електронском новцу и Образац 1. процјене утицаја закона, Министарство привреде и предузетништва у Мишљењу број: 18.06-020-2933/23 од 16. новембра 2023. године констатује да је обрађивач спровео сљедеће методолошке кораке процјене утицаја прописа.

Приједлог је планиран Програмом рада Владе Републике Српске и Програмом рада Народне скупштине Републике Српске за 2023. годину.

У вези с проблемом који се жели ријешити, утврђено је да је Приједлог одговор на појаву савремених финансијских услуга на међународном тржишту, с циљем стварања правних претпоставки за њихов развој на домаћем тржишту путем оснивања и пословања друштва за издавање електронског новца и обављање плаћања електронским новцем, у складу с примјењивим међународним стандардима. Наиме, измјенама Закона о унутрашњем платном промету 2022. године у правни систем Републике Српске уведена је дефиниција електронског новца, као новог појма у области платних услуга, с намјером да се у 2023. години предложи посебан закон којим ће питања издавања и коришћења електронског новца, тј. оснивање друштава за издавање електронског новца и обављање плаћања електронским новцем, бити уређена на цјеловит и свеобухватан начин. Стварањем правних предуслова, постављају се основе за коришћење дигиталног облика новца, како у свакодневном животу грађана, тако и у пословању привредних субјеката.

Циљеви који се желе постићи су: уређење пословања и развој тржишта електронског новца, повећање конкуренције у области платних услуга, ефикасније, економичније и сигурније пословање привредних субјеката, већа финансијска инклузијa, као и спречавање злоупотребе плаћања електронским новцем у сврху прања новца и финансирања тероризма.

Код утврђивања опција за постизање циљева и њихове анализе, утврђено је да се циљ може постићи једино регулаторном мјером.

У вези с утицајем на јавне буџете, утврђено је да Приједлог неће имати утицаја на јавне буџете.

У вези с утицајем на пословање, утврђено је да ће се Приједлогом омогућити ефикасније и јефтиније пружање платних услуга усљед повећања конкуренције у области платних услуга и отварања нових привредних субјеката. Због недостатка конкуренције, банке које пружају услугу прихватања платних картица на интернету, у позицији су да намећу услове свим трговцима који желе да омогуће куповину и плаћање њихових производа путем интернета, те ће се увођењем електронског новца и друштава која издају електронски новац та ситуација превазићи. Поред издавања електронског новца, друштва за издавање електронског новца могу обављати и друге послове, али су прописани строжи услови пословања друштва за издавање електронског новца, с обзиром на могуће ризике којима ће друштва бити изложена. Ради обезбјеђења одговарајуће сигурности у измирењу обавеза издаваоца према имаоцима електронског новца, утврђени су одговарајући капитални захтјеви у сегменту основног и регулаторног капитала. Осим тога, очекује се да ће Приједлог допринијети развоју електронске трговине и непосредно повећати понуду услуга плаћања путем интернета, те смањењу употребе готовине у оптицају, јер омогућава плаћање без коришћења платних картица, чиме се спречава могућност њихове злоупотребе. Ствара се претпоставка за могућност обављања платне услуге без нужног посједовања текућег рачуна у банци, као и јефтиније извршавање платних трансакција, а услуга плаћања електронским новцем биће расположива сваким даном 24 сата у току цијеле године. Приједлог ће имати позитиван утицај на равномјерни регионални развој. Наиме, пружање услуга платног промета које су повезане с издавањем електронског новца представља додатну помоћ у обављању платног промета, што је посебно значајно за привредне субјекте у мањим мјестима у којима не постоји развијена мрежа банкарских филијала и банкомата.

Приједлогом је прописано увођење нових формалности које ће издавати Агенција за банкарство Републике Српске, и то: 1. дозвола за издавање електронског новца, 2. претходна сагласност за стицање квалификованог учешћа у друштву за издавање електронског новца, 3. претходна сагласност за руководиоца друштва за издавање електронског новца, 4. сагласност друштву за издавање електронског новца за оснивање пословне јединице изван Републике Српске, 5. сагласност за оснивање пословне јединице друштва за издавање електронског новца са сједиштем у Босни и Херцеговини, а изван Републике Српске, 6. сагласност за смањење капитала друштва за издавање електронског новца. Формалности се издају у сврху заштите ималаца електронског новца и финансијског система у цјелини.

У вези са социјалним утицајем, утврђено је да се Приједлогом стварају претпоставке за нове послове и оснивање нових, односно проширење дјелатности рада постојећих привредних друштава, те се очекује позитиван утицај на тржиште рада и запосленост. Такође, очекује се позитиван утицај на економски и социјални положај потрошача кроз смањење нивоа цијена платних услуга. Грађанима се такође обезбјеђује већа сигурност плаћања путем интернета, јер се плаћање врши без коришћења платних картица и без нужног посједовања текућег рачуна у банци. Стварање услова за пружање наведене услуге допринијеће повећању квалитета живота становништва у малим, неразвијеним општинама, у којима је све више изражен проблем непостојања банкарске услуге, због затварања организационих дијелова банака.

У вези с утицајем на животну средину, утврђено је да Приједлог не утиче на животну средину.

У погледу осталих методолошких корака процјене утицаја прописа, утврђено је да је на тему Нацрта закона о електронском новцу одржана радионица, више састанака те консултације с представницима Агенције за банкарство Републике Српске, Унијом послодаваца и појединим привредним друштвима.

Када је у питању спровођење прописа, утврђено је да је за примјену закона одговорна Агенција за банкарство Републике Српске, која ће редовно извјештавати Владу Републике Српске и Народну скупштину Републике Српске о најзначајнијим показатељима у области издавања електронског новца. Показатељи за вредновање ефеката примјене закона су број основаних друштава за издавање електронског новца, цијена услуга издавања електронског новца и цијена платних услуга повезаних с издавањем електронског новца.

Агенција за банкарство Републике Српске ће донијети акте којима се детаљније разрађују услови за давање дозволе за издавање електронског новца, давање претходне сагласности за стицање квалификованог учешћа у друштву за издавање електронског новца, давање претходне сагласности за руководиоца друштва за издавање електронског новца, давање сагласности друштву за издавање електронског новца за оснивање пословне јединице изван Републике Српске и оснивање пословне јединице и друга питања.

Министарство привреде и предузетништва утврдило је да је обрађивач, приликом спровођења процјене утицаја прописа, поступио у складу с Одлуком о процјени утицаја прописа.

**VIII ФИНАНСИЈСКА СРЕДСТВА И ЕКОНОМСКА ОПРАВДАНОСТ ДОНОШЕЊА ЗАКОНА**

За спровођење овог закона нису потребна додатна средства из буџета Републике Српске.

1. *Directive 2009/110/EC of the European Parliament and of the Council of 16 September 2009 on the taking up, pursuit and prudential supervision of the business of electronic money institutions amending Directives 2005/60/EC and 2006/48/EC and repealing Directive 2000/46/EC.* [↑](#footnote-ref-1)
2. *Directive (EU) 2015/2366 of the European Parliament and of the Council of 25 November 2015 on payment services in the internal market, amending Directives 2002/65/EC, 2009/110/EC and 2013/36/EU and Regulation (EU) No 1093/2010, and repealing Directive 2007/64/EC.* [↑](#footnote-ref-2)
3. *Treaty on the Functioning of the European Union, Part One – Principles, Title II – Provisions Having General Application, Article 16.* [↑](#footnote-ref-3)
4. *Charter of fundamental rights of the European Union, Title IV – Solidarity, Article 8 – Protection of personal data.* [↑](#footnote-ref-4)
5. *Regulation (EU) No 575/2013 of the European Parliament and of the Council of 26 June 2013 on prudential requirements for credit institutions and investment firms and amending Regulation (EU) No 648/2012.* [↑](#footnote-ref-5)
6. Споразум о стабилизацији и придруживању између европских заједница и њихових држава чланица, с једне стране и Босне и Херцеговине, с друге стране („Службени гласник БиХ – Међународни уговори“, број 10/08). [↑](#footnote-ref-6)